text:
Jens Hákun Leo
01.12.2016 - 10:37
Tíðindi > Uttanlands > Vanlukkur
Tað er nú komið fram tíðliga í morgun, sambært fleiri altjóða miðlum, harímillum bretska The Guardian, at flogfarið, sum datt niður við 81 ferðafólkum í Kolumbia týsdagin, stutt áðrenn tað skuldi lenda í Medellin, hevði ov lítið av brennievni, og at tann eini flogskiparin umborð av somu orsøk fleiri ferðir bað eftirlitstornið (eftir øllum at døma tað í Medellin, red) um loyvi at lenda.
Men sambært The Guardian fekk flogskiparin at vita, at eitt flogfar, sum hevði mekaniskar trupulleikar, skuldi neyðlenda áðrenn, og at hann tískil mátti bíða í sjey minuttir eftir sínum tørni at lenda.
Alt meðan flogskipararnir á vanlukkuflogfarinum royndu at halda tørn hesar minuttirnar, gjørdust teir alsamt meira ráðaleysir, og boðaði tann eini eftirlitstorninum at enda frá, sum tað síðsta eftirlitstornið hoyrdi frá teimum, áðrenn teir fýra minuttir seinri rendu inn í ein fjallarygg, at tað var ”fullkomið mekaniskt ólag umborð á flogfarinum, einki brennievni eftir”.
The Guardian greiðir frá, at flogfarið skuldi annars eftir ætlan millumlenda í Cobija, heilt har norðuri í Bolivia, hetta til tess at fylla brennievni á, men orsakað av seinkingum fór flogfarið ikki avstað til tíðina úr Sao Paulo í Brasilia og kundi tí ikki lenda í Cobija sum ætlað, hetta tí at tá var ov seint á degi, og flogvøllurin har tá var stongdur.
Flogfarið millumlendi í staðin í Santa Cruz de la Sierra, nakað væl longur suðuri í Bolivia.
76 av teimum 81 ferðafólkunum umborð doyðu. Harav vóru fleiri teirra leikarar hjá brasilianska felagnum Real Chapecoense.
P.S. (17.53 - 01.12.2016): Upprunaliga kom fram, at 81 fólk vóru umborð á vanlukkuflogfarinum, og at 76 av teimum doyðu. Men sambært nýggjastu tølunum, sum fleiri altjóða miðlar, harímillum BBC, sipa til, og sum niðanfyristandandi viðmerkjari eisini vísir á, vóru 77 fólk umborð á vanlukkuflogfarinum, og doyðu 71 av teimum, tá ið flogfarið datt niður.


c: text/html

text:
Lýsingar
FaroeSoccer er Føroya størsta fótbóltssíða!
Vil tú hava tín boðskap út, selja eina ávísa vøru, ella kanska tú hevur eitt super tilboð til Føroya fólk, so hava vit ein frálíkan lýsingarmøguleika til tín.
FaroeSoccer hevur hvønn mánað umleið 5.300 brúkarar, 27.500 vitjanir og yvir 120.000 sýndar síður, og við hesum tølunum fáa tit ein støðugan miðil at fáa tykkara boðskap út.
FaroeSoccer er hin størsti og EINASTI dátugrunnurin á netinum við føroyskum fótbóltshagtølum. Vit eru ein hjálp, ein kelda og ein miðstøð fyri álítandi hagtøl hjá øllum við áhuga fyri føroyskum fótbólti – og tey eru heilt nógv!
LÝSINGARMØGULEIKAR OG -PRÍSIR
Allir prísir eru uttan MVG.
Lýsingarmøguleikar í longri tíðarskeið
Um ynski er um at lýsa í longri tíðarskeið, geva vit fegnir eitt tilboð.
Um ynski er um at hava einarætt á lýsingarbannara í eitt tíðarskeið, verður +120% lagt á vanliga prísin.
Vit bjóða eisini møguleikan at lýsa við starvslýsingum:
Bannari B
1-6 dagar 180 kr. pr. dag
7 dagar + 150 kr. pr. dag

robotstxt: allowed

filter: keep


text:
Hjálparfólk til Flogbóltskúlan 2011
Í samband við afturvendandi flogboltsskúla okkara, sum í ár verður leygardagin 17.september í Høllini á Hálsi, hava vit tørv á tykkara hjálp. So hevur tú hug at verða við til at hjálpa okkum, er bara at boða frá við at ringja til Hjørdis (286302) ella Christinu (289657). Vit hava brúk fyri hjálp fyri:
Fólki at standa í køkinum og tilreiða matin og/ella gera eina “grýtu” klára heima at hava við.
Fólki at servera
Fólki at taka av borðinum og vaska upp
Fólki at baka
Fólki at skera frukt/grønmeti.
Menu’in verður: Karrybollar & rís og gularøtur í stavum afturvið.
Vit keypa inn.
Vit síggjast :)
Hjørdis (286302) & Christina (289657)


text: Svimjisamband Føroya hevur her í vikuni innført nakrar nýggjar nálir, afturat bronsunálini, silvurnálini og gullnálini. Hesar nýggju eita ávíkavist “bronsunál við stjørnu”, “silvurnál við stjørnu” og “gullnál við stjørnu”, og eru nakað harðari enn tilsvarandi heiðursmerkjalitur, soleiðis at “gullnál við stjørnu” nú er tann fínasta nálin í Føroyum. Og í morgun kláraði Pál so sum fyrsti føroyingur at svimja undir kravtíðina til “gullnál við stjørnu”, tá ið hann í 800 frí svam 7:59.04 og 864 FINA stig, har nálatíðin til gullnál við stjørnu er 8:13.67.


text:
Jóannes Hansen 15.04.2018 (09:47)
NSÍ leitar eftir uppstillingini
Felags fyri NSÍ og HB er, at tey úr fimm teimum fyrstu umførunum hava vunnið tíggju stig, og at tey hóskvøldið spældu á útivølli.
Meðan HB vann trivaligan 3-0 sigur á Skála, so meiri enn hálvkiksaði tað hjá NSÍ, sum fór av Eiði við 2-2. Hóast EB/Streymur hevur staðið seg væl, so kendist javnleikurin at vera vónbrot hjá NSÍ, sum var um reppið at missa alt á stokkinum.
Merkisvert hevur tað verið, at fleiri spælarar higartil hava verið í plássum, har teir ikki plaga at spæla, og har teir higartil ikki hava trivist serliga væl. Árni Frederiksberg hevur fyri tað mesta verið framrættaður sentralur miðvallari. Tær løturnar, tá ið hann hevur verið síðuspælari í høgru, hevur tað riggað væl betri hjá honum, sum ivaleyst er mest eyðsýndi framrættaði síðuspælarin í høgru. Bæði Karl Løkin og Øssur Dalbúð hava roynt seg sum framrættaðir í vinstra borði. Tað hevur ikki verið teirra favorittrolla.
Eftir 2-2 á Eiði segði NSÍ málverjin Tórður Thomsen seg vera væl nøgdan við leikliga avrikið:
-Tá kundi tað havt koppað okkum til fyrimunar, men soleiðis varð tað ikki. Ímóti HB verður tað aftur tætt og spennandi. Tað tykist sum HB er við at mynda gott og spennandi lið. Vit eiga heimavøll, og vit vóna sjálvandi, at tað nú fer at koppa okkum til fyrimunar, sigur Tórður Thomsen.
Málverjin Símun Rógvi Hansen og vongverjin Einar Tróndargjógv eru skaðadarvaðir.
Nú er Jóhan Troest Davidsen stýrimaður í verjuni í barndómsfelagnum NSÍ. Frá 2012 og fram til og við í fjør var hann fastur maður í HB verjuni.
Lagið er gott í HB. Liðið er á triðja plássi við tíggju stigum og harvið undir liðini á NSÍ, sum er næstfremst. So ovarlaga hevur HB ikki verið síðani eftir annað umfar í fjør, tá ið HB var á øðrum plássi.
-Venjarin vil hava okkum at spæla fótbólt soleiðis, sum HB plagdi at spæla, og tað líkar okkum væl. Vit vóru ikki nøgdir við spæli í fyrra hálvleiki á Skála, men vit sýndu rættan hugburð og arbeiddu nógv, og eftir steðgin riggaði tað væl, og tá spældu vit okkum til góðar møguleikar. Eitt nú í fjør hevði HB trupulleikar bæði ímóti EB/Streymi og Skála. Nú fara vit til Runavíkar eftir at hava vunnið bæði ímóti EB/Streymi og Skála. Tað ber sjálvandi sjálvsálit við sær, sigur Teit Jacobsen, sum higartil í ár hevur verið sera væl upplagdur.
Í HB bíða teir framvegis eftir, at Sebastian Pingel og Aleksandar Stankov skulu koma fyri seg. Teir eru báðir skaðadarvaðir.
HB var tvær ferðir við Løkin í fjør. Í fyrra førinum vann heimaliðið 1-0, og í seinna førinum vann HB 3-2.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Í ársins fyrstu súkklukapping bleiv tað ongin annar enn Torkil Veyhe, ið endaði ovast á sigurspallinum. Meðan heimsins bestu súkklarar stríddust í klassikarinum Paris-Roubaix, so stríddust nakrir av bestu súkklarar í ríkinum í Rødekro. Har í millum Torkil Veyhe. Torkil
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Tað er tápulig gudsdýrkan at gera gudstænasturnar meiri umráðandi enn Guð.
William Shakespear


text:
Sjónleikurin Veitslan skal spæla á CPH:STAGE festivalinum í Keypmannahavn 7. juni 2018. Hetta er fyrstu ferð í føroyskari sjónleikarasøgu, at ein so stórur føroyskt framleiddur leikur er á festivali uttanfyri oyggjarnar. Talan er um eina (eittans!) sýning 7. juni kl 20.00 og atgongumerkini eru longu sett til sølu á veitslan@veitslan.com.
Veitslan eftir Thomas Vinterberg og Mogens Rukov, í tillaging av Bo hr. Hansen, fer fram á 65 ára føðingardegnum hjá Helga Dýrindal. Elsti sonurin er fyrstur at halda røðu. Hann hevur skrivað tvær røður, eina gula og eina grøna, og pápin skal velja, hvørja hann vil hoyra.
Pápin velur ta grønu røðuna, sum er ein sannleikarøða, ið avdúkar stóra familjuloynidómin, at Helgi hevur misnýtt bæði Kristjan og systrina Lindu kynsliga. Hvørjum skulu systkini trúgva? Hvørjum skulu gestirnir trúgva? Er Kristjan sálarliga sjúkur? Lýgur hann? Veitslunáttin gerst ein ógvusligur bardagi um sannleikan. Leikurin varð væl móttikin í Føroyum, og tað sást aftur í ummælunum.
“Ein heilt einastandandi góður, spennandi og forkunnugur leikur! Eitt týdningarmikið og viðkomandi evni. Og ikki minst framúrskarandi og livandi sjónleikarar. Far í Veitslu!” (Katrin Dahl Hanusson, Røddin, Kvf.).
“… surrealistisk og groteskt út í tað sublima….” (Jákup Veyhe, Mentanarkaféin).
“… megin í leikinum hevur fult og helt sogið teg inn í sítt egna univers.” (Torbjørn Jacobsen, Dimmalætting).
Sjónleikarar: Hilmar Joensen (FØ), Rasmus Lyberth (GR), Aðalbjørg Árnadóttir (ÍS), Gunvor Reynberg (DK), Hjálmar Dam (FØ), Hannes Óli Ágústsson (ÍS), Beinta Clothier (FØ), Eyð Berghamar Jacobsen (FØ), Barbara K. Andreasen (FØ), Johanna Roos Slættanes (FØ), Sonne Smith (FØ), Karin Djurhuus (FØ), Allan Dalsgarð (FØ), Jógvan Salomon Joensen (FØ), Gunnvør Joensen (FØ) og onnur.
Rithøvundar: Thomas Vinterberg og Mogens Rukov
Framleitt til pall: Bo hr. Hansen
Leikstjórn: Marita S. Dalsgaard (FØ)
Senografi, video, búnar og foto: Tormod Lindgren (NO)
Tónasmið og ljóð: Joachim Holbek (DK)
Ljós og tøkni: Turpin Djurhuus (FØ)
Umseting: Kristianna Winther Poulsen (FØ)
Leikstjórahjálparfólk: Gunnhild Michelsen (FØ)
Upprunalig framleiðsla: Firma Fa. Veitslan við Kristionnu Winther Poulsen.


text:
Orð: Gunnar Hoydal
Lag: Annika Hoydal og fleiri
Viðmerking: Yrktur til studentakabarettina á ólavsøku í 1966.
1. Tá eg var fjúrtan, fór okkurt í mær at kitla,
tað var, sum goymdi mín kjóli ein skatt.
Vildi eg vita, so kom alt tað heita, villa,
um mínar fingrar tók eldurin fatt.
Niðurlag: Men knappliga hoyrdi eg mammusa rødd:
“Alt tað, sum kitlar, tað veitst tú er ljótt.”
2. Vakti meg sólin og tók undir hvíta lakið,
tá fór at mala hvørt hár um mín kropp.
Alt undir húðini loysnaði, alt lá nakið,
morgunin átti mín dúnuta sopp.
3. Sá eg í speglinum út yvir mínar lagdir,
var tað, sum gleðin meg lyfti uppfrá.
Dandandi mýrur og heiðar úr svøvni vaktir,
túgvurnar lótu seg upp, sum eg sá.
4. Tók hann meg heim við sær, hann sjálvur, sum eg kenni,
hendi tað, klæðini gjørdust ov trong.
Knøðini blotnaðu, frá tí hann loysti spennið,
leiddi meg trilvandi í sína song.
5. Eg fylli sekstan, men enn kitlar líka illa,
ljótt er, eg veit, at tað bóltar so rút;
men tá í innasta kviðinum fer at rilla,
beint áðrenn vitið og skil skolar út.
Niðurlag: Tá teski eg : “Mamma, hoyr svara mær skjótt,
Sig, hví er bara tað ljóta so søtt?”


text:
Joachim (prinsur)
Joachim prinsur (Joachim Holger Waldemar Christian, f. 7. juni 1969) er yngri sonur Margrethe II drotning og Henrik prins (1934-2018). Eldri beiggi hansara eitur Frederik.
Joachim prinsur er doyptur í dómkirkjuni í Århus 15. juli 1969 og konfirmeraður í Fredensborg Slotskirkju 10. juni 1982.
Joachim giftist 18. november 1995 við Alexandru Christinu Manley (f. 1964 í Hongkong), sum hann eigur synirnar Nikolai (Nikolai William Alexander Frederik, f. 1999) og Felix (Felix Henrik Valdemar Christian f. 2002) saman við. Tey skildust í 2005. Joachim prinsur varð giftur á øðrum sinni hin 24. mai 2008 í Møgeltønder Kirkju við frøken Marie Cavallier, sum tá gjørdist Prinsessa Marie.
Joachim er greivi av Schackenborg í Suðurjútlandi, har hann búi í fleiri ár. Nú býr hann á Emiliekildevej, Gentofte Sjælland.
Børn[rætta | rætta wikitekst]
- Prins Nikolai William Alexander Frederik, føddur hin 28. august 1999. Sonur Prins Joachim og greivinnu Alexandru.
- Prins Felix Henrik Valdemar Christian, føddur hin 22. juli 2002. Sonur Prins Joachim og greivinnu Alexandru.
- Prins Henrik Carl Joachim Alain, føddur hin 4. mai 2009. Sonur Prins Joachim og Prinsessu Marie.
- Prinsessa Athena (Athena Marguerite Françoise Marie, prinsesse til Danmark, komtesse af Monpezat), fødd 24. januar 2012. Dóttir Prins Joachim og Prinsessu Marie.


text:
Ein bygd við tómum veggjum kann lættliga gerast keðilig, men við rætta hugskoti gerst hon brádliga livandi og áhugaverd.
Í næstum verður listaverkætlanin ”Litbrá” fyri fyrstu ferð á Tvøroyri.
Málið er at geva øllum teimum gloymdu bygningunum í bygdini lív og ein samleika. Býarmyndin skal litast og fríðkast, so fólk gerast góð við almenna rúmið.
Eitt afturvendandi tiltak
Ætlanin er, at Litbrá skal vera eitt afturvendandi tiltak við nýggjum listafólki hvørt ár. Listafólk kunnu senda sítt hugskot til eina nevnd, ið síðan velur seks fólk út. Listafólkini fáa síðan tríggjar dagar at prýða hvør sín vegg. Veggirnir skulu vera lidnir 5. Juli, dagin fyri Mentanarnáttina á Tvøroyri.
Litbrá er upplagt høvi hjá ungum fólki at sýna fram teirra verk og hitta onnur listafólk. Eisini skapar tiltakið møguleika fyri listarligum samstarvi og netverki. Tað er týdningarmikið fyri ung listafólk at síggja, hvat hendir á lokala listapallinum og at hitta onnur listafólk, sigur fyriskipari Sunniva Gudmundsdóttir.
Eggja fólkum at uppliva Tvøroyri
Nýggj list hvørt ár eggjar fólki at koma árliga at uppliva listina. Umframt skipar Sunniva eisini fyri almennari verkstovu, har Suðuroyingar kunnu læra seg um veggjalist.
Hetta er sera spennandi fyri tey lokalu á Tvøroyri, tí tey kunnu luttaka í allari gongdini, heilt frá tá listafólkini verða vald og koma til Tvøroyrar, meðan tey mála veggirnar, til veggirnir verða klárir til fernisering. Listin er sera atkomulig fyri øll, og tískil hevur hon sera stóran týdning sigur Sunniva.
- Listin er upplýsandi, lekjandi, argandi og undirhaldandi.
Sunniva heldur, at list er týdningarmikil, bæði fyri einstaklingar og samfelag. Listin kann hava ymiskan týdning fyri fólk. Listin kann vera upplýsandi, lekjandi, argandi ella undirhaldandi.
- Tey sum hava hug at melda seg, men ikki tora, skulu bara gera tað allíkavæl, tað er einki at vera bangin fyri. Litbrá er ein óhátíðarlig verkætlan, har listafólkini arbeiða undir hugnaligum karmum. Øll eru vælkomin at vera við uttan mun til aldur, royndir og útbúgving, sigur Sunniva at enda.


text:
Orð: V.A. Wexels
Týtt: Petur Jacob Sigvardsen
Viðmerking: Týddur 2. januar 1966 og broyttur í 1994.
1. Statt upp, mín sál, tú degning sær,
nú flýggið sorg og neyð frá mær,
lat alla gremjan burtur vera,
tí nýtt nú deyðans grindir bera!
O, sæla páskamorgunstund
mær gylli lund!
2. Avvápnað er og oyðilagt
um ævir heljar veldi alt;
tí hann, sum var av deyða vigin,
hann sigrandi úr grøv er stigin.
O, sæla páskamorgunstund
mær gylli lund!
3. Øll steðgi suff í hvørji vrá!
sí, morgunsólin himni á
nú roðar yvir mannamúgvu
við havsins botn og grønu túgvu.
O, sæla páskamorgunstund
mær gylli lund!
4. Kom, hjarta, ber alt deytt hjá tær,
tað, syrgin tú til gravar bar,
ber honum alt, sum deyðin feldi,
hann livir, heilsar tær við veldi.
O, sæla páskamorgunstund
mær gylli lund
5. Guds himmiríki títt nú er,
o sál, tú dvøl eitt bil bert her,
tí deyðans broddur nú er vunnin,
tær ævig sæla er upprunnin.
O, sæla páskamorgunstund
mær gylli lund!
6. Syng, kirkjulið, syng fagnarljóð
við Andans reyst av hjarta fró,
við sangi til tín vin tær skunda,
– úr grøv hann stevnir tær til funda.
O, sæla páskamorgunstund
mær gylli lund!


text:
Føroyska náttúran: UN-PROTECTED...
25. august 2015
Un-spoiled, un-belivable, un-tamed o.s.v., eru slagorð, ið ferðavinnan við heppnari hond hevur megnað at draga alt fleiri ferðafólk til landið við.
Hetta er at gleðast um, og gevur samfelag okkara eitt fíggjarligt íkast, vit harðliga hava brúk fyri. Men hetta heiðursmerkið hevur tíverri eisini eina baksíðu.
Seinastu dagarnar, hevur Umhvørvisstovan, fuglafrøðingar og onnur, verið frammi í fjølmiðlunum, og greitt okkum frá, hvussu náttúra okkara “bløðir”, undan einum vaksandi ferðafólkatrýsti.
Fólk ferðast um náttúru okkara, sum teimum lystir, og skjóttgangandi bátar sigla fólk tætt upp at fuglalondum, sum annars liggja púra órógvað av menniskjanum. –undir óskipaðum viðurskiftum.
Men tað eru ikki bara ferðafólk, sum eru ein trupulleiki, tað eru vit sjálvi eisini. Tey atlit vit hava, tá vit ferðast í náttúru okkara, eru tey, vit hava lært frá barnsbeini, av foreldrum okkara ella í barnaskúlanum. Náttúruvernd okkara er óskipað og ótíðarhóskandi.
Føroyar gjørdist partur í altjóða sáttmála um at varðveita og verja “lívfrøðiligt margfeldi” longu í 1993, og í 2001 legði ein nevnd, sett av táverðandi Landsstýri, fram frágreiðing, sum staðfesti, at verandi náttúrulóggáva, á ongan hátt verjir náttúruna nóg væl og stórur tørvur var á einum stovni at fyrisita náttúruverndarmál.
Hóast skjótt 15 ár eru liðin síðan hetta, hava skiftandi samgongur ikki givið náttúruvernd nakra rúmd yvirhøvur. Alt okkara náttúrutilfeingið innan fuglalív og plantuvøkstur liggur púra óvart - UNPROTECTED
Í útgangsstøðinum, vantar okkum eitt yvirlit yvir, hvussu náttúra okkara hevur tað, hvussu fuglalív og plantuvøkstur hevur tað – við øðrum oðrum: hvussu lívfrøðiliga margfeldið sær út.
Vit hava sostatt ongi nøktandi hagtøl og tilfar, sum vit kunnu grundað eina virkna náttúruvernd á.
Eitt yvirlit yvir fuglar og plantur, ið er gjørt eftir reglum hjá altjóða náttúrufriðingarstovninum IUCN, vísir, at tað í Føroyum eru 54 sløg av fuglum og 74 sløg av plantum, sum eru í vanda fyri at doyggja út – eitt ræðandi tal, sum vit neyvan geva okkum far um í gerandisdegnum.
Øll okkara vinna er fullkomiliga bundin at einari væl virkandi náttúru. Tað veri seg, um tað er fiskivinna, alivinna, landbúnaður ella ferðavinna. So hvørt sum tað minkar av náttúruni, so hvørvur okkara inntøkugrundarlag.
Tað er tí av størsta týdningi, at vit taka verjuna av náttúru okkara í álvara.
Komandi valskeið skal skjøtil setast á at gera eina náttúruverndarlóg, samstundis skal peningur játtast til at skráseta lívfrøðiliga margfeldi í Føroyum. Vit skulu vita og ikki gita um náttúru okkara, soleiðis at vit kunnu skapa haldgott grundarlag at skipa eina munagóða fyrisiting og verju av henni.
Heini Fosaa
Valevni Sambandsfloksins til løgtingsvalið
RN
Aftur


text:
Kæru systrar og brøður!
Summarskráin fyri Zarepta er byrjað, og eins og undanfarin ár er møguleiki at vera við í arbeiðinum at gera reint ímillum legurnar.
Hetta verk hevur ómetaligan týdning fyri okkum, og vit eru takksom fyri, hvussu væl brøður og systrar okkara hava tikið undir við tí.
Vit vilja eisini nýta høvið at takka fyri, at tit tóku so væl undir við høvuðsreingerðini og annars tí stóra arbeiði, ið gjørt varð í samband við at fáa alt til reiðar til legubyrjan.
VASKISKRÁ FYRI ZAREPTA 2018
Er okkurt at spyrja um, ber til at ringja til Else Djurhuus, tlf. 274954 ella Kirstin Samuelsen, tlf. 444256/224256.
Gott hevði verið, um tit søgdu frá frammanundan, hvussu nógv ið koma.
Tá tit koma, setið tykkum í samband við skrivstovuna á tlf. 332140.
"Hvat tit so gera, gerið tað av hjarta, sum fyri Harran og ikki fyri menniskju." (Kol. 3:23).
Vinarliga v/ Zarepta
Kirstin Samuelsen Else Djurhuus


text:
Orð: Ókendur
Lag: Svensk fólkavísa frá 1881
Týtt: Kajfinn Hammer
1. “Hvar er bilettin? Og hvagar skalt tú?”
– “Jú, eg skal við upp til Himmalin!”
“Men hvussu skalt tú tó hagar koma
við hesum tokinum, lítla mín?”
– “Jú, sært tú, mamma hon sang so ofta
um Jesu “jarnbreyt” til Himmalin!
2. Fer hetta tokið ei upp til Himmals?
Og sást tú ikki, at hon var við?
Tað var, sum skuldi hon út at ferðast,
tá ið hon doyði – eg slapp ei við!
Nú vil eg við heim til mammu fara,
tí upp til Jesus meg hugur ber!”
3. “Sig mær, nær komst tú á hesar tankar,
mín lítli vinur, á, sig mær tað?”
– “Jú, sært tú, mamma hon sang um Jesus,
at Hann er leiðin til Himmalin!
At Hann á krossinum hekk og bløddi
av kærleika til tín og mín!
4. Alt er so trist og so tómt har heima,
nú síðan mamma ei er har meir!
Frá tí, hon doyði har finnist eingin,
sum við mær syngur og biður meir!
Eg kann ei longur har heima vera,
á veg mót Himli eg eri nú!
5. Her eri eg nú við mínum pjøkum,
á, lat meg sleppa til Himmalin!
Í “Himmaltokinum” frítt øll ferðast,
so sang mín mamma av hjarta glað!
Sig, syngur tú fyri barni tínum
um Jesu “jarnbreyt” til Himmalin?
6. Sig, eigur tú onga lítla dóttur?”
– “Á, jú, men hon er hjá Guði nú!”
“Fór hon til Jesus við hesum toki?
Skal eg frá tær henni bera boð?
Kann eg har siga: Eg sá tín pápa
í sama toki á veg til Guð?”
7. “Jú, víst, mín lítla, sig míni dóttur,
at pápi hennara ei vil meir
á syndavegnum mót glatan ganga,
men hevur vent sær til Kristus nú!
Ja, heilsa henni, at hann frá nú av
er við í “tokinum” heim til Guð!”
8. Og hesin heilt lítli pílagrímur
seg legði niður, og skjótt hon svav!
Og konduktørurin hana ballar,
– hann eina dóttur nú aftur fær!
Hjá honum varð hon tó ei so leingi,
bert nakrar dagar, so bleiv hon sjúk!
9. Hon skjótt kom við upp í “Himmaltokið”
og ferðing hennara bleiv ei long!
Í Frelsta Skaranum stendur hon nú
og syngur Guði ein nýggjan song!
– Mín vinur, tú, sum á sangin lýður,
skalt tú í Himmalin koma við?


text:
John William Joensen - jwj@nordlysid.fo
Landsstýrismaðurin í Innlendsimálum sær Eysturoynna og norðoyggjar sum hvør sína kommunu
- Eg havi sæð brævið har borgarstjórarnir í Fuglafirði, Leirvík, Gøtu og Klaksvík mæltu til at teir kundu fara inn í eitt samstarv.
- Men brævið bleiv ikki tikið til eftirtektar hóast tað eisini var viðgjørt í løgtingsnevndunum, sum høvdu við málið at gera.
- Man metti, út frá teimum álitum, sum eru skrivaði í hesum málinum, at norðoyggjar var eitt natúrligt økið við Klaksvíkini sum miðdepli.
- Ein kommuna í norðoyggjum er passalig stødd soleiðis at kommunan kann yvirtaka tað sum ætlanin er at leggja út til kommunurnar.
Í tilmælinum er Eysturoyggin ein kommuna uttan Eiði og tað sum hoyrir til Sunda kommunu.
- Eg dugið at síggja at við Norðoyatunnilinum vera møguleikar at samstarva tvørtur um Leirvíksfjøð men í verkið hevur hetta samstarvið higartil verið sera avmarka.
- Høvdu borgarstjórarnir verið so altráðir eftir at samstarvað so hevði kanska meiri verið komið av skaftið, men nú fáa vit at síggja hvat framtíðin fer at bera.
- Sjálvandi ber tað til at broyta lógina – men eg trúgi ikki tað verður gjørt í nærmastu framtíð.
Kunnu ikki samstarva
Landsstýrismaðurin í Innlendismálum slær fast at lógin gevur ikki kommununum møguleika at hava formligt samstarv.
- Teir kunnu sjálvandi framvegis keypa tænastur frá hvørjum øðrum, men lógin er greið at kommunurnar kunnu ikki hava formligt samstarv tvørtur um Leirvíksfjørð.
- Eg haldið at lógin fer at stimbra samanleggingina av kommununum í Norðoyggjum.
- Tað er eingin ivi um at Norðoyggjar eigur at vera ein kommuna og Klaksvíkin er náttúrligur miðdepil.
- Tað verður óivað truplari at leggja Eysturoyggina saman tí har er Runavík í øðrum endanum og Fuglafjørður í hinum og tær hava hug til at draga hvør sín veg.
Samanleggin er framtíðin
Landsstýrismaðurin fegnast um samanleggingarnar.
- Rákið gongur tann vegin at politikarar og fólk hugsað meira og meira um samstarv og við størri kommunalum eindum fáa vit eisini sterkari kommunur sum fara at umsita meira.
- Sjálvt um eystursíðan av eysturoynni kom upp í Norðoyggjar so hevði hendan kommunan ikki staði sterkari móti miðstaðarøkinum.
- Til tað skullu heilt aðrir bollar í suppuna, men fyrst mugu vit fáa Norðoyggjar saman í eina kommunu.
nordlysid.fo - Mánadagur 7. mai 2007 - kl. 12:16


text:
Floksting Tjóðveldis 2018 verður í Tekniska skúla í Klaksvík fríggjadagin 6. og leygardagin 7. apríl. Skráin kann lesast her:
Fríggjadagur 6.apríl
19.00 Petur í Gong, aðalstjórnarformaður setur flokstingið
19.15 Mentunarlig framførsla – Steintór Rasmussen
19.30 Tingið skipar seg við tingformanni, tingskrivara og yvirlýsingartoymi
19.45 Grannskoðaður roknskapur verður lagdur fram til góðkenningar
20.15 Umrøða av innkomnum uppskotum og atkvøðugreiðsla
21.15 Val av starvsnevnd, grannskoðarum og tiltakslimum
Leygardagin 7. apríl
08.30 Morgunmatur
09.30 Formansfrágreiðing, Høgni Hoydal floksformaður
10.15 Politiskt orðaskifti um formansfrágreiðing og politisku mál floksins
12.00 Matarsteðgur
13.15 Gestarøðari: Katrín Jakobsdóttir, forsætisráðharri Íslands
13.45 Innlegg: ting og landsstýrisfólk floksins
14.45 Innlegg: Steingrímur J. Sigfússon, forseti Altingsins
15.00 Steðgur
15.30 Politiskt orðaskifti framhald
17.00 Frágreiðing frá Unga Tjóðveldið
17.30 Yvirlýsing
19.30 Tjóðveldisveitsla


text:
Martin Luther King
Martin Luther King (15. januar 1929 - 4. apríl 1968) var føddur í Atlanta, Georgia í USA. Hann var prestur og gjørdist gitin fyri javnstøðu ímillum hvít og svørt. King var ávirkaður av Gandhi og fekk svartar amerikanarar at mótmæla friðarliga og virðiliga. Sjálvur var hann uppi í mongum mótmælisgongum og gjørdist tann navngitnasti og virðiligasti í borgararættindastríðnum. Hann varð myrdur í 1968, tað elvdi til harm og míkla vreiði, og órfriður brast á í 125 býum í USA.
King helt, at "the Founding Fathers" høvdu Bíbliuna, tann kristna moralin sum grundvøll, tá USA varð sett á stovn. Tí var tað, at hann vildi integrera sítt fólk í tað kapitalistiska Amerika. Hann sá tað góða við tí politisku skipanini í USA, sum hann segði bygdi á javnaðarhugsjónina í liberalismuni; hann sá møguleikar í at broyta skipanina innanfyri normarnar í tí amerikanska dreyminum.
King fekk Friðarheiðursløn Nobels í 1964, eftir at borgararættindarørslan hevði fingið "The Civil Rights Act 15" samtykt. Hendan talan hevur, av fleiri orsøkum, ógvuliga stóran týdning. Fyri tað fyrsta leggur hon stóran dent á búskapartrupulleikan, ikki bara í USA, men finst eisini at valdsbýtinum í heiminum sum heild. Fyri tað annað verður røðan hildin í Oslo, og verður tí send worldwide, og ikki einans í landsdekkandi amerikanskum sjónvarpi. Tað triðja, sum ger hana sera týdningarmikla í hesum høpi er, at hon verður av talsmonnum fyri brotástøði mett sum umskiftið í arbeiði Kings. Eftir hesa røðu halda teir, at hann skiftir fokus frá rasujavnað til fátækdømi. Vincent Gordon Harding, ein vinmaður Kings sigur, at King í 1966 hevði halgað teimum fátæku arbeiði sítt.


text:
Orð og lag: Ókendur
Týtt: Kajfinn Hammer
1. Í dag vil eg prísa Tær, Frelsari mín,
sum meg frelsti og leiddi á beint,
og líta hvønn dag á Títt reinsandi blóð,
í morgin kann vera ov seint.
Niðurlag: Ov seint, ov seint, í ævir ov seint,
mangur rópar í angist og neyð!
Ov seint, ov seint, -stongd varð frelsunar hurð,
tí at bíðað til fánýtis varð.
2. Í dag vil eg vitna um Jesus, sum bar
ta synd, sum meg særdi so meint;
og peika á frelsu úr glatanar nátt,
í morgin kann vera ov seint.
3. Í dag vil eg rætta í bøn eini sál
Guðs frelsu og leiða á beint.
Í dag vil eg mana teg: Vend tær til Guð,
í morgin kann vera ov seint!


text:
Hvussu brúkar tú teir ljósu ungdómsdagar?
Sum tú sáar, skalt tú heysta, minst til tað!
Mangur gamal nú seg gremur sárt og klagar
Um sítt ungdómslív, sum rann í synd avstað.
Niðurlag: Kom til Jesus, meðan enn tú verður rørdur,
Nú tú hoyrir orðið um ein betri lut!
Kom nú, áðrenn tú so langt av leið ert førdur,
At tú orkar ei at venda tær til Gud!
Skal í trælabond tín andi lagdur verða?
Skal tín útsjónd verða merkt av synd og skomm?
Sáran angur skalt tú skjótt í barmi bera,
Um tú lurtar ei, nú Harrin rópar: Kom!
Syndaleiðir gongur fjøldin av teim ungu;
Jesus eigur tó ein flokk, sum gaður er;
Kom og gev tú honum hendur, hug og tungu!
Hann teg frelsir og frá synd teg frían ger.


text:
Søgan hjá Stranda Ítróttarfelag
11. okt. 1942 hevði Stranda ítróttarfelag stovnandi aðalfund í dansistovuni á Strondum. Lógir felagsins vóru framlagdar og góðtiknar.
Fyrsta stjórn felagsins var henda:
Limagjaldið var sett til 5 kr. um árið. Viðtikið var at fara undir at gera ein fótbóltsvøll. Samstundis var álagt øllum limunum sum plikt, at arbeiða 30 tímar um vikuna upp á hann, konufólk skuldu tó verða undantikin. Somuleiðis var samtykt, at heita á sóknarstýrið um studning at gjalda arbeiðsformann og amboð til innadura fimleik fyri. Viðtikið var, at Stranda ítróttarfelag skuldi teknast sum limur í ÍSF. Tá felagið var stovnað, vóru 53 limir á fundi, 42 mannfólk og 11 konufólk.
Fyrsti landskappingardystur hjá StÍF í hondbóltið var leiktur 30 mai. 1943 á Strondum. Tað var Havnar Fimleikarafelag, ið kom við einum mansliði, og var úrslitið av dystinum javnleikur 5-5.
Strandingarnir, sum spældu, vóru hesir:
1. manslið gjørdist føroymeistari í 1943- 44- 45. Í 46 og 47 vóru eingi manslið at spæla ímóti, og datt hondbólturin tí meir og minni niðurfyri. Strandingar komu ikki at luttaka aftur í landskappingini fyrr enn í 1958. Strandingar hava luttikið í landskappingini á hvøjum ári síðani 58 uttan í 1973.
Fyrst í 60'unum fingu menn so stóran áhuga fyri kappróðri, og úrslitið var, at strandingar heittu á Niclas í Koltri um at byggja eitt áttamannafar til kappróður. Hetta játtaði hann, og kom báturin, ið fekk navnið, Strandigurin, til bygdina í 1963, sama ár sum línubáturin Srandingur var bygdur. Tey fyrstu árini Strandingur róði, gekk væl; vanliga sum nr. 2 ella 3, tó megnaði teir ongantíð at føra sigur heim.
StÍF hevur eisini havt flogbólt á skránni, men er hetta dátti niðurfyri. Nú er tað hondbólturin, sum felagið arbeiðir við.frammi


text:
Barbara Holm 09.08.2018 (08:37)
Sí myndirnar: Mikukvøldið á Summar Festivalinum
Í gjárkvøldið varð hitað upp til Summar Festivalin í Klaksvík. Nakrar smærri konsertir vóru tí hildnar runt í býnum og á sjógvi.
Sí myndirnar undir greinini her. Aðrar myndir frá í gjárkvølið, sum Jens Kristian Vang hevur tikið, kunnu síggjast her Í kvøld byrjar festivalurin av álvara við eitt nú framførslu frá Aqua.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Klárt, reint og bleytt plast. Plastið er bleytt, tá ið tú kanst binda ein knút við tí.
• Bløruplast
• Pakkiplast frá vøruplattum
• Bleytt pakkiplast til møblar v.m.
• Plast, sum bløð og lýsingar eru í.
• Tunnu plastposarnar, tú fært í handlum til frukt
• Bleyti plastpakkin í legodósum og øðrum spølum/vørum.
• Plast frá t.d. klædnavørum, tú keypir
Hvar kann tað latast inn?
Privat: Á kommunalu endurnýtsluplássini.*
Vinna og kommunur: Eftir avtalu við IRF
Hvar fer tað?
Á endurnýtsluni hjá IRF í Leirvík verður plastið kroyst saman og sent uttanlands til plastfyritøkur. Hesar fyritøkur endurnýta tað í nýggjum vørum.
Hjá vinnufyritøkum verður plastið vanliga heintað, samstundis sum IRF heintar pappír til endurnýtslu.
*Enn eru tað ikki øll tey kommunalu endurnýtsluplássini, ið taka ímóti bleytum plasti. Borgarar kunnu spyrja seg fyri á lokala endurnýtsluplássinum.


text:
Hetta er síðan hjá Vakstrarætlanini Sandoy, sum arbeiðir fyri trivnaði og búseting í Sandoynni.
Vakstrarætlanin Sandoy er ein verkætlan, sum arbeiðir fyri at fleiri velja sær Sandoynna at búgva í, og færri velja at flyta burtur. Arbeiðsuppgávan er í fleiri pørtum. Ein partur er at savna vitan, eitt nú royndir hjá øðrum smásamfeløgum, sum hava somu avbjóðingar sum vit, og sum vit kunnu læra av.
Ein annar partur er at skapa høvi hjá sandoyingum at tosa saman um møguleikar og hugskot, og at finna saman um at gera tey bestu hugskotini til veruleika - og vónandi til arbeiðspláss og orsøkir til at velja sær Sandoynna at búgva í!
Ein triði partur er at hjálpa til at gera umdømið hjá oynni jaligari.
Verkætlanin hevur fingið játtan frá Innlendismálaráðnum og frá øllum kommununum í Sandoynni.
Skrivstovan hjá verkætlanini er á Tormansvegi í Skopun, beint oman fyri havnina, har eisini kommunuskrivstovan er.
Verkætlanin hevur bert eitt starvsfólk, Katrin Petersen, sum samskipar.
Í stýrinum: Fríðhild Winther, forkvinna, fyri Skopunar kommunu. Brandur Sandoy, Sands kommunu, Gunnvá Magnussen, Húsavíkar kommunu, og Linjohn Christiansen, næstformaður, fyri Skálavíkar kommunu.
Missiónin er greið: Fáa íbúgvatalið í hesi frálíku oyggj at veksa heldur enn at minka!
Upplatingartíðir
man - frí:
10:00 - 16:00
Telefon
221953
E-mail
katrin.petersen@gmail.com
Website
http://www.sandoyggin.fo/


text:
Termisk orka
I dagligari talu verður eitt termiskt elverk lýst sum eitt verk, har orkan til orkumaskinur fæst frá steinrunnum brennievni, sum t.d. torvi, koli, olju ella gassi.
Hesi brennievni gera í brennitilgongdini við ilt, O2, hita.
Brennitilgongdin kann t.d. fara fram í einum fýrrúmi í einum ketli, einari gassturbinu, í bensinmotori, í gass- ella dieselmotori. Termisku verkini hjá SEV eru øll dieselmotorverk.
Dieselmotorverk koyra vanliga við tungolju, dieselolju ella einum blandi av hesum báðum.
Dieselmotorar verða býttir sundur í tveir høvuðsbólkar: 2- taksmotorar og 4- taksmotorar.
SEV hevur tveir 2 taktsmotorar, M4 og M5 á Sundi. Restin er 4 taksmotorar.
Umferðartalið á teimum ymisku motorsniðunum skiftir nógv. Sum dømi kann nevnast, at M4 og M5 á Sundi hava eitt umferðartal á 150 o/min., sammett við minsta motorin í Koltri sum koyrir 3.000 o/min.
Árinsstigin á einum dieselmotorverki - uttan hjálpiútgerð so sum hjálpiketil við dampturbinu, turbinegenerator o. s. fr. - er uml. 40 %.
Einum framkomnum dieselmotori nýtir uml. 210 g. olja fyri at framleiða 1 kWh til netið.
Sundverkið
Sundsverkið er bygt í tveimum stigum.Støð 1 var liðug í 1974 og støð 2 í 1983.
Verkmeistari: Jákup Sørensen
Motor umferðartal: M1 + M2 + M3 500 o/min.
M4 + M5 150 o/min.
Sundsverkið framleiddi uml. 62,5 % av elframleiðsluni tilsamans hjá SEV í 2010.
Oljunýtslan á Sundi 2010. Heavy Fuel 35.248 tons (Svovl % < 1,0 %)
Dieselolie 764 tons
Síðani 2008 hevur Sundsverkið veitt fjarhita til Fjarhitafelagið.
2008 52 MWh
2009 5.994 MWh
2010 8.974 MWh
2011 9.815 MWh
Sundsverkið varð í 2010 ISO 14001 góðkent.
Strond
Strond varð í 1931 bygt sum eitt vatnorkuverk.
Í 1950 varð verkið víðkað við einum dieselverki.
Aðrar útbyggingar komu í 1965 og 1982.
Verkmeistari: Hans Jákup Petersen
Motor umferðartal: M1 375 o/min
M2 428 o/min
M3 600 o/min
Vágsverkið
Vágsverkið er upprunaliga bygt í 1982.
I 2003 bleiv verkið víðkað við einum nýggjum generatorverki.
Verkmeistari: Jóanes Norðberg
Motor umferðartal: M1, M2 og M3 600 o/min.
Trongisvági
Verkið í Trongisvági varð bygt í 1962 og er í dag eyka elverk
Verkmeistari: Jóanes Norðberg
Motor umferðartal: 750 o/min
Fugloy
Koltur
Mykines
Skúvoy
Stóra Dímun


text:
Leygardagin klokkan fýra læt Kristianna Norðoy upp gallarí í góðum og ljósum hølum í Hedebygade 2 í Keypmannahavn.
Gallery Norðoy er heitið við skrásetta frámerkinum kunsthandel og gallerivirksomhed, sum 43 ára gamla Kristianna rekur einsamøll. Á fyrstu skránni, nú lætið varð upp, eru málningar og tekningar hjá pápanum, Amariel Norðoy (f.1945).
Bergur Jacobsen, pensioneraður prestur, helt røðu fyri teim mongu møttu, og hugleiddi um bátasmíð í Klaksvík, har Amariel fyrst fekk útbúgving sum skipstimbrari, innan hann í 1977 fór á Kunstakademiið í Keypmannahavn, har hann leyk útbúgving í 1983.
Bergur legði dent á, at júst Hedebygade hevði verið barndommens gade hjá Kristionnu síðan 1980, tí her hava foreldur hennara íbúð, og her var tað, at Tove Ditlevsen (1917-1976) varð fødd í nummar 30A.
Amariel er enn sum áður intensur og litríkur við eyðkenda deksbátinum Norðan mitt fyri í málninginum, sum eisini kann flytast til Havnar við reyða Tinganesi fremst fyri og Vesturkirkjuni upp móti luftini aftast í kompositiónini.
Kristianna, sum býr á Amager, er mamma at trimum børnum, og gongur høgt uppí at ansa hundum. Ein føroyskan hund hevur hon við til framsýningina. Higartil hevur hon verið køksleiðari á einum matskúla, men nú halgar hon seg gallaríverkseminum. Kristianna hevur fingið vinkonur at hjálpa sær við fyrstu framsýningini í Gallery Norðoy. Her tosar hon við Maluna Eyðunsdóttir um sang og tónleik, sum skal byrja hvørja løtu.
Nógv fólk var møtt til fyrstu framsýningini í Gallery Norðoy og Kristianna var sjónliga fegin um undirtøkuna.
Og innan vit fara avstað minnir ein brosandi Amariel okkum á telefonnummarið:
Skava vit eitt sindur í kavanum framman fyri nummar 30A, so koma orðini hjá Tove Ditlevsen til sjóndar.
Niðan eftir Enghavevej síggja vit fyrst skeltið hjá lokalu gravarferðarhjálpini, sum setur barndommanes gade í ein heilt serligan karm í hesi aldrandi gøtu, har eg elski at skoða tey bogaðu íbúðarhúsini, ið enn hava fingið loyvi at standa.
Hesumegin rundleittu húsini eru kronglutir bakgarðar, sum hava sæð betri dagar, og tí heilt vist mugu lúta fyri streymlinjaðum framburði, ið verður fostraður á búskaparligum og menniskjafíggindaligum arkitektaborðum.
Hesar anarkistisku sniðgøtur leiða okkum til ein sokallaðan klubba, sum vindur og dregur úr einum klaveri hjá Tove Ditlevsen frá 1940, og sigur seg vera stammvertshús hjá fremsta danska yrkjara.
Í hesum ótrúliga umhvørvi, sum yvirhálar hugtakið kitsj, bestilla vit eina Newcastle Brown Ale á kannu. Av vegginum mitt fyri hyggur ein katólsk Maria moy undir handilsliga heitinum Heineken.
Vit verða so freistaði av umhvørvinum, at vit gera eins og gestirnir við grannaborðini og bestilla kjøtrættin, sum er á matskránni. Tað er sum at vera til kirkjuliga konfirmatión við kókikonum langt áðrenn Heini fann uppá sendingarnar við Guð signi Føroyar. Tað er sum Poul Bundgaard sjálvur hevur borið stálfatið inn á dansktpuntuta dúkin og syngur Tak er kun et fattigt ord. Meðan vit lurta og blaða í yrkingunum hjá Tove, lata vit borðmydina standa eina løtu.
Nú eru vit heilt betikin av bakgørðum, fyrst niðan eftir Enghavevej, og so til høgru oman eftir Vesterbrogade. Fram við so eksotiskum nøvnum sum Kiin Kiin Bao Bao og Al-Diwan, renna okkum aftur í eitt op, sum førir okkum frá kontinentalu handilsgøtuni til ein bakgarð, sum neyvan hevur nógvar dagar eftir á tekniborðinum.
Og skulu vit á vesið, so ber til at bíða í gomlum biografstólum, um alt er upptikið. Guð er í smálutunum. Djevulin í heildini. Men kanska samstarva teir báðir.
So fara vit í Værnedamsvej sum so ofta fyrr. Her eru eksotiskir smáhandlar fyri hundaeigarar og blomsturbindarar.
Handilin Blomsterskuret hevur Martin Reinicke, sum eg einaferð interjúvaði fyri Alt for damerne.
So fara vit í næstu hús í somu gøtu, sum eru Granola. Her fáa vit seinasta kokkteyl í býnum, sum er Scandinavia rocks við gin, agurk og pipar. Seinasti night cup er úti hjá Elisabeth í Brønshøj. Góða nátt!


text:
Katrin Olsen: 1000 takk fyri stuðulin!18-08-2008
Hóast føroyski rógvarin gjørdist ov stuttur til eitt OL-heiðursmerki, hava nógv sent Katrini Olsen heilsanir og góðynski
AP-stjóri: Sera týðandi oljufundur15-08-2008
Framleiðsluútgerðin frá Ettrick-leiðini kann brúkast á Blackbird-leiðini. Tað sparir tíð og pening, sigur Wilhelm Petersen, stjóri í Atlantic Petroleum
OL-myndafrásøgn: Katrin græt12-08-2008
Katrin Olsen og Juliane Elander Rasmussen hava róð seg í hálvfinaluna í OL í Beijing, sum verður hósdagin. Eftir innleiðandi róðurin sunnudagin hitti Katrin foreldur síni, og tá fall eitt tár ella tvey hjá føroysku OL-vónini
Myndafrásøgn: Juliane fær astmaspray orsakað av smog og hita05-08-2008
Í Beijing hevur rógvifelagin hjá Katrini Olsen, Juliane Elander, fingið astmaheilivág orsakað av smog og hita. Hetta nervar tó ikki rógvingina hjá teimum báðum á føroyska OL-bátinum, sum Eik Banki stuðlar
1H 2008: Eik Banki sterkan grundrakstur og sunn útlán24-07-2008
Eik-samtakið hevur væl spjadd útlán, har projektfígging til fastognir telur 6,8 prosent av samlaðu útlánunum og ábyrgdunum. Burturleggingarnar móti møguligum tapum fyrra hálvár eru 0,3 prosent av samlaðum útlánum og ábyrgdum. Grundraksturin er góður, men fyrra hálvár er merkt av kurstapum av virðisbrøvum


text:
Áki Bertholdsen 09.09.2017 (08:37)
Eru við at finna prísin fyri at koyra ígjøgnum Eysturoyartunnilin
Príslegan fyri, hvat bummgjaldið fer at vera fyri at koyra ígjøgnum Eysturoyartunnilin, er við at vera lagt.
Tað fortaldi Henrik Old, landsstýrismaður í samferðslumálum, á kunnandi fundinum um Suðuroyartunnilin í vikuni
– Prísurin skal eggja fólki til at brúka tunnilin, segði Henrik Old.
Hann segði, at tosað hevur verið um nógvar ymsar prísir. Men nú verður tosað um, at prísurin at koyra ígjøgnum Eysturoyartunnilin, fer at liggja ímillum 50 og 70 krónur.
Hann staðfestur, at Eysturoyartunnilin er í eini serstøðu, tí tað ber eisini til at koyra eftir fjøllunum, so kynstrið verður at leggja prísin í eina legu sum fær fólk at koyra ígjøgnum tunnilin, heldur enn eftir fjøllunum. Tó heldur hann eisini, at í illveðri um vetrarnar skal nakað nógv til at fáa fólk at leggjast á fjøllini, heldur enn at fara ígjøgnum tunnilin.
– Men prísurin skal vera so, at bilførarar fara gleðiliga ígjøgnum tunnilin, sigur Landsstýrismaðurin.
Armgarð Elin Steinhólm hjá Landsverki, sigur, at tað ber til at rokna seg fram til, hvat bummgjaldið skal vera fyri at vera hóskandi, uttan at tað er so høgt, at tað fær fólk at setast aftur.
– Tess færri fólk, ið brúka ein tunnil, tess minni nytta fæst úr íløguni, legði hon afturat.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Danjal av Rana 10.10.2018 (14:15)
Meldaði grannan men bleiv sjálvur ákærdur
Fyrst ætlaði maðurin at melda grannan fyri herverk og hóttanir. Løgreglan bað hann tá fáa prógv á borðið. Maðurin setti tí vakmyndatól upp runt ognina hjá sær.
Næstu ferð, hann meldaði grannan, legði hann tí myndir frá vakmyndatólunum við. Grannin verður ákærdur fyri hóttanir, men sjálvur verður maðurin ákærdur fyri ólógligar upptøkur.
Løgreglan hevur ákært mannin fyri ólógligar vakmyndir, tí at ein á myndunum sær bæði almennan veg og matrikkulin hjá grannanum.
Ákærin bað um, at maðurin skuldi fáa 2.000 krónur í bót fyri ólógligu yvirvøkuna av millum øðrum ogn grannans.
Maðurin noktaði seg sekan, tá hann møtti í rættinum í morgun. Hann greiddi frá, at bakgrundin fyri, at hann valdi at fáa sær vakmyndatól, var tann ógvusligi ágangurin, sum hann upplivdi frá grannanum. Sambært manninum hava grannanir bæði framt herverk móti ogn síni og hótt seg og familjuna.
Tá hann vildi melda málið til løgregluna, bað løgreglan um betri prógv og tí setti hann seg í samband við eina trygdarfyritøku at seta vakmyndatól upp.
Ákærdi maðurin sigur, at hann legði fyritøkuna eina við, at hann einans vildi hava eftirlit við síni egnu ogn. Trygdarfyritøkan segði, at hetta var eingin trupulleiki, tí ein við forritum kann fjala ognina hjá øðrum, so at einans eins egna sæst á vakmyndaupptøkunum.
Vakmyndatólkini verða sett upp í septembur 2016, men eitt gott ár seinni, í novembur 2017, ger løgreglan húsarannsókn móti húsunum og leggur hald á vakmyndatólini og útgerðina annars.
Gjøgnumgongdin hjá løgregluni av vakmyndaupptøkunum vísir, at upptøkur eisini eru frá almennari ogn og ogn grannans. Tað vil siga, at maskan, sum trygdarfyritøkan tosaði um, ikki er løgd á. Tí vóru upptøkur goymdar, sum vístu bilar koyra á almennum vegi framvið húsunum.
Nevnast skal, at vakmyndaupptøkurnar í høvuðsheitum vístu ogn mansins. Tað var einans ytst á myndunum og upp í hornunum, at ein lítil ás vísti almennan veg ella ogn grannans. Hetta er eisini í samsvar við pástandin hjá manninum, at endamálið einans var at halda eyga við egnari ogn.
Ákæruvaldið gjørdi greitt, at hóast endamálið kanska einans var at vera á varðhaldi um egna ogn, so kemst ikki undan, at vakmyndatólini eisini peikaðu inn á almenna ogn, og tí er talan um brot á lógina um vakmyndaupptøkur. Almenna økið var heldur ikki fjalt á upptøkunum, sum trygdarfyritøkan og ákærdi annars vildu vera við. Ákæruvaldið heldur heldur ikki, at ótti fyri grannanum er haldgóð grundgeving fyri at vakmyndatólini vístu part av ogn grannans og almennan veg. Ákæruvaldið krevur tí, at maðurin fær eina bót upp á 2.000 krónur.
Verjin hjá manninum heldur, at dómarin eigur at minnast til, hví vakmyndatólini vórðu sett upp, at hetta var fyri at verja ákærda og familju hansara. Hann vísti á, at ákærdi hevði lagt trygdarfyritøkuni eina við, at hann einans vildi síggja, hvat gekk fyri seg á egnari ogn, og at hann tí helt, at her var alt í lagi. Hann hevði tí handlað í góðari trúgv, tí tað krevst ikki loyvi at seta vakmyndatól upp á egnari ogn. Tí biður hann í fyrsta lagi um, at maðurin verður fríkendur, og í øðrum lagi, um hann skuldi verið dømdur kortini, at hann ikki fær nakra revsing fyri lógarbrotið.
Dómur fellur í næstu viku.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
1. Hetta er eitt ivasamt projekt. ByggiŠtlanin er ikki nßgreiniliga hildin upp Ýmˇti °rum m°guleikum Ý Tˇrshavnar kommunu. Her er bara vi eini handakeipu avgj°rt, at bryggjan skal ˙tbyggjast ß Skansabryggjuni og Eystara havna°ki. AfturÝmˇti hevur Tjˇveldi skoti upp Ýt°kiliga at kanna umst°urnar fyri eini gˇshavn arastani Ý okkara stˇru kommunu. Sund er nevnt, men kanningar kunna eins vŠl eisini vera gj°rdar ß Gulanum millum Glyvursnes og Argir og ß Kollafiri, har m°guleikarnir eru fleiri.
2. Stasetingin framman fyri Skansan er meir enn ivasom. Ta er onki minni enn at bjˇa nßtt˙runi og umhv°rvinum av ß fleiri hermˇtum at leggja eina nřggja bingjubryggju ˙t Ý streymasjˇgvin Ý Nˇlsoyarfiri og brimi Yviri vi Strond. Hetta krevur, at bygt verur ˙t ß sjˇgv framman fyri břarins vartekni, Skansanum. Krevur eisini eina nřggja farlei ˙ti Ý briminum framvi Eik, Advokatunum og B˙st°um yvir ß Eystfallsker. Tit skuldu sŠ brimi, i har breyt Ý ˇdnaverinum farna vikuskifti, tß vegurin vi Strond var stongur av brimi, sum skolai grˇt og tonglar heilt nian ß vegin.
3. Vit bera miklan ˇtta fyri, at kostnaurin fyri hesa havnarbygging kann ryggbrˇta Tˇrshavnar kommunu. N˙ ein ˇfullffÝggja byggiskrß hevur sŠ dagsins ljˇs,er kostnaurin mettur til 450 miˇ kr, men tß er hann lßgt settur og minni enn so allar kanningar gj°rdar. Hann verur mangt slÝkt upp ß tann eina dag. T.d. eru hv°rki bßtahavnin ella bygningar vi Ý kostnaarmetingini.
4. Tˇrshavnar havn er ikki f°r fyri sjßlv at leggja allar hesar pengar ˙t ˙r kassanum. Hon noyist at lŠna meginpartin, nakrar 100 miˇ kr, til hetta stˇrarbeii, sum part˙ skal gerast Ý einum h°ggi eftir hßlvumtrija ßri. SlÝk lßn telja vi Ý kommunuskuldini og fara at gera sÝtt til, at Havnin rakar Ýl°gulofti, sum vit eru fjart frß Ý dag. Gjara verur ˙t vi risam°guleikum, sum skula standa havnini Ý boi, tß liugt er, men hetta er ikki anna enn pippfuglar ß takinum.
5. Grundin til n˙verandi havnaprojekti er, at ov lÝti plßss er til bŠi feramannamˇtt°ku og gˇsavgreislu ß havnarlagnum. TÝ skal byggjast ˙t Ý stˇrum. Hetta kann fult so vŠl og betri loysast ß annan hßtt. ═ okkara uppskoti, sum fall Ý břrßnum, var mŠlt til at kanna arar m°guleikar, ßrenn fari var yvir hßls og herar at br˙ka pening til eina havnar˙tbygging, sum landsins břarskipanarnevnd ikki hevur heimila enn.VÝari ˙tbyggingarm°guleikar eru so at siga ongir, uttan so at t˙ byrgir alla brimstondina av nian vi Strond.
6. Fl°kjan av bŠi gˇshavn og feramannahavn ß Eystara havna°ki verur ikki frŠgari av hesi Štlan. Gˇsflutningurin til havnina verur Štlandi nˇgv st°rri, enn hann hevur veri, og ta elvir til nˇgv st°rri og tŠttari tunga ferslu. Meginparturin av fersluni til og frß havnarlagnum mß fara eftir ringvegunum. Eru ferslupropparnir ringir Ý dag, vera teir hvana verri eftir ˙tbyggingina.
7. Sjßlvandi skulu vit hava gˇ havnarviurskiftini Ý sjßlvum h°vusstanum Ý mijum Noruratlantshavi. Alt anna er ˇnßtt˙rligt og skeivt. Men heldur enn at ovtaka seg vi einum stˇrleikaprojekti, eigur Ý ßlvara at vera hugt at hinum m°guleikunum Ý Tˇrshavnar kommunu. Verur gˇshavn bygd arastani, enn her er Štla, vi gˇum vega- og tunnilssambandi Ý allar Šttir, vinna vit meira fyri minni. Og Tˇrshavnar havn kann rŠttiliga leggja seg eftir at tŠna og menna innanoyggja og altjˇa ferafˇlkavinnu Ý břarins hjarta. Ta er j˙ eitt hjartamßl Ý dag.
Jˇgvan Arge


text:
Listaárið ið fór – 2014/
Hetta brátt farna árið var merkt av stórum viðburði hjá føroyskum listafólkum, ikki minst uttanlands. Filmsleikstjórin Sakaris Stórá hevur framt tað ófatiliga bragdið, at koma heim úr Berlin við einari heiðursløn frá sjálvari Berlinaluni og sjónleikarin Olaf Johannesen hevur havt eitt av sínum bestu árum, um vit skulu meta eftir virðislønarinnstillingum og ummælum bæði í Týsklandi og í Danmark, og sum endaði við, at hann fekk hámettu virðislønina frá donskum ummælarum, sonevndu Teaterpokalina. Sniðgevin Barbara í Gongini hevur somuleiðis havt eitt ár, har stórur áhugi hevur verið fyri hennara úttrykkið, sum er fagnað í alskyns tíðarritum og heimasíðum. Listamaðurin og høvundurin Bárður Oskarsson hevur somuleiðis fingið uppiborið rós í týskum og amerikanskum bløðum fyri ta herligu bókina um flatu kaninina, og listamaðurin, tónleikarin og filmmaðurin Heiðrikur á Heygum ruddaði borðið, tá Geytavirðislønin og áskoðaravirðislønin vórðu latnar herfyri. Her eru nøkur av hæddarpunktunum frá brátt farna listaári.
STÓR LISTAVIRÐISLØN Í KLAKSVÍK. Í nýggjárssending í Kringvarpinum varð avdúkað longu gamlaárskvøld, at Hanus G. Johansen var uppiborin fyrsti-móttakari av teirri nýstovnaðu og fyrimyndarligu Listavirðisløn Nólsoyar Páls á 75.000 krónur, sum Klaksvíkar Kommuna stendur aftanfyri.
HEIMSLIST Í NORÐURLANDAHÚSINUM. Tað er ikki á hvørjum degi, vit síggja finska samtíðarlist av tílíkum kalibur, sum verður víst á Venezia Biennaluni, men tað hendi 2.februar, tá hugtakandi installatiónsframsýningin Community hjá Terike Haapoja læt upp í Norðurlandahúsinum sum partur av finsku vikuni, ið eisini fevndi um grafiska list frá Steinprenti og um verk, sum Tita Vinther gjørdi. Framsýningin hjá Terike Haapoja var bygd upp av fimm videoprojektiónum og av ljóði. Projektiónirnar vísa filmar niður á rund plaetau í framsýningarrúminum, filmarnir eru tiknir upp við hitaleitandi, infrareyðum kamera og í filmunum síggja vit hvussu djór kølna aftan á deyðan. Í prosessini hvørvur myndin spakuliga meðan kroppurin letur frá sær hita alt í meðan áskoðararnir, sum savnast kring installatiónirnar gerast partur av gongdini. Í framsýningarrúminum síggjast filmar av smáum og størri djórum, sum kølna ogso hvørt sum hvør filmur er uppi, byrjar hann av nýggjum. Framsýningin broytir tessvegna allatíðina skap. Listakvinnan tekur støði í entropi, ið verður nýtt sum mát fyri óordan í eini skipan við orku ella informatión. Entropi lýsir gongdina til alsamt størri ólag í alheiminum. Allar skipanir hava kós móti øktum entropi, munurin millum verandi støður og eindir hvørvur so líðandi. Hugtakið verður nýtt innan vísindi og í eini samtíðarlist, sum miðsavnast um prosessir, er hugtakið næstan sjálvsagt. COMMUNITY hjá Terike Haapoja var ein av ársins áhugaverdu framsýningum.
TRÓNDUR PATURSSON HEIÐRAÐUR. Tað tykist liggja okkurt slag av mentanarligum miðspjaðingartanka aftan fyri almennu mentanarheiðurslønarhandaninar síðstu árini. Í fjør gekk handanin fyri seg í Klaksvík og í ár var hon í Vági. Tað var Tróndur Patursson, sum endiliga og uppá tíðina fekk mentanarvirðisløn landsins fyri sítt lívsstarv listini at frama. Árni Dahl fekk heiðursgávu fyri mentanaravrik og Trygvi Danielsen fekk virðislønina til ung listafólk.
GÁVUGÓÐS THORVALDS POULSENS AV STEINUM Heiðrun Petersen, violinleikari, fekk gávugóðs frá Grunni Thorvalds Poulsen av Steinum.Sambært viðtøkunum skal grunnurin stuðla og eggja ungum fólki við listarligum hegni til útbúgving, og tað hevur grunnurin gjørt síðan 2001, tá hann á fyrsta sinni lat gávugóðs.
FØROYA SYMFONIORKESTUR. Av tónleikaupplivingum í 2014 munu mong minnast framførsluna hjá heimskenda finska tónleikaúrmælingini Pekka Kuusisto, sum saman við Føroya Symfoniorkestur framførdi verk eftir finsku tónaskøldini Jean Sibelius og Einojuhani Rautavaara, umframt eitt verk fyri strúkarar eftir lettiska tónaskaldið Peteris Vasks og “Finlandia" eftir Sibelius.
GÓÐAR FRAMSÝNINGAR Á LISTASAVNINUM. Á Listasavni Føroya vóru somuleiðis áhugaverdar framsýningar, í byrjanini av árinum var framsýningin “Fjallasjónir” hjá Bárði Jákupsson, ein stórfingin framsýning við sterkum oljumálningum og sveimandi lættum vatnlitamyndum. 19.sept læt upp framsýningin “Anything is a mirror” hjá Hansinu Iversen, har listakvinnan umframt málningar eisini hevði gjørt eitt verk til høvið á stóra miðveggin í salinum á listasavninum. Uppheingingin tykist merkt av einum ynski um fullkomna harmoni og reinleika, meðan myndirnar sjálvar eru fullar av spenningum og mótstøðu, t.d. ein lag omaná lag mynd við orange og myrkagráari bakgrundi, har uttasti grái formurin er settur omaná eina gulgráa grund eitt sindur skeivt, so at eitt sindur av tí gula kemur undan í erva og litar gráa kantin grønan útivið. Myndin er eitt gott dømi um nakrar litir, sum ganga aftur í nýggju myndunum hjá Hansinu Iversen. Formarnir eru rundleiddir sum áður, men myndarúmið tykist alsamt meira samansett hjá listakvinnuni, ið brúkar meira máling nú enn fyrr, so at myndarúmið í nógvum førum tykist stúvstappað av formatiónum, sum hótta við at spreingja seg út úr myndini. Hansina Iversen er so væl fyri sum málari, at hon megnar at gera júst tað, sum hon setir sær fyri
TÓM RÚM. Tjóðpallur Føroya hevði ein nýggjan føroyskan leik á skránni. Tað var leikurin “Tóm Rúm” hjá Marjuni S.Kjelnæs, eitt eksistensielt drama um lívið og kærleikan, vónloysið og vónina. Í ummæli á Listablogginum skrivaði eg m.a: Leikurin Tóm Rúm er á so mangan hátt eitt bragd. Fyrst og fremst er hann eitt bragd hjá høvundanum, og harvið er hann eisini eitt bragd av eini íløgu hjá landinum, sum í síni tíð valdi at stuðla høvundinum við trimum árum av starvsløn, men tað er sanniliga eisini eitt bragd, at Tjóðpallurin í so stóran mun vil og torir at satsa uppá nýskrivaða føroyska leiklist. Sjónleikaraliga er Tóm Rúm eitt bragd, sum Annika Johannesen, Annfinnur Heinesen, Annika Hoydal, Hjálmar E.Dam, Nicolaj Falck og Hans Torgarð standa fyri. Og so eru tað øll hini fólkini, sum syrgja fyri, at allir staklutir fungera sum teir skulu, her er vónleyst at nevna øll, men Tróndur Bogason hevur framt eitt tónleikaligt bragd, eisini tá hann valdi sangarar og tónleikarar at framføra sínar kompositiónir, og tað hevur Manfred Blaimauer eisini í samstarvi við Árna Baldvinsson (ljós), Jón Mc Birnie (ljóð), Høgna Heinesen (film/foto) og øðrum. Tekniskt er leikurin eitt bragd; senan har Hon situr og hugsar um konuna, sum ynskti at verða fotograferað nakin við øllum sínum arrum og rukkum, samstundis sum filmur verður lýstur uppá bakgrundina og uppá lamellirnar, sum flyta seg, fer ikki frá mær. Ecce homo, sí menniskjað í poetiskum forfalli. Hon, sum sat undir liðini á mær í gjár, ivaðist eitt sindur í um hon nú hevði skilt leikin rætt og vit tosaðu um hvussu leikurin setur gongd á spurningar í huganum. Og tað er sanniliga eisini eitt bragd, at verkið vekir undran og hesum bragdi eiga øll tey luttakandi sín part í umframt høvundurin, sum dugir at skriva opið og sum torir at lata áskoðaran sjálvan hugsa. Hon hevur skrivað eitt eksistentielt samtíðardrama við religiøsum undirtónum, sum ongantíð fellur í klisjéina við nyttuleysum ákallanum og ábreiðslum í mun til várharra. Orðið Gud verður ongantíð tikið uppá tungu í leikinum og tað er í sær sjálvum eitt bragd. Leikstjórin, Eyðun Johannesen hevur framt eitt leiklistarligt bragd, sum er ómetaliga ambitiøst, ein upprunaføroyskur leikur á tremur í tilsipingum og dramatiskari styrki og sum tessvegna fer at vera uppførdur aftur, vónandi í einum nýggjum leikhúsi.
UNGIR TÓNLEIKARAR. Stella Polaris Tónleikakapping fyri ungar klassiskar tónleikarar varð fyriskipað í Norðurlandahúsinum. Stórur áhugi var fyri kappingini klaverleikarin, sum ungi klaverleikarin Mattias Kapnas vann við eini óvanliga blandaðari skrá, sum fevndi um bæði Bach og Blak.
FAROESE MUSIC AWARDS. Tá FMA Heiðurslønir vórðu latnar í Norðurlandahúsum um miðjan mars, var onkur heldur óvæntaður vinnari, t.d. Kvartettin í Betesda, ið vann heiðurin sum “Ársins Bólkur” í sonevnda opna bólkinum. Innstillingarnar vóru yvirhøvur rættiliga opnar, klassiskir tónleikarar vórðu innstillaðir síðu um síðu við popp- og fólkatónleikarar. Elektropoppbólkurin BYRTA og tungmálmsbólkurin Týr gjørdust stóru vinnararnir á FMA 2014. Harumframt varð Simme heiðraður við serliga tónleikaheiðurslønini, Baroli Music fingu heiðurin sum ársins framleiðarar og HOYMA tónleikatiltakið hjá G! festivalinum vann heiðurin sum "Ársins átak".
FRAMSÝNINGAR Í STEINPRENTI. Hanni Bjartalíð framsýndi í apríl træfigurar og kollasjur í Steinprenti, Framferðarhátturin hjá listamanninum er spælandi og sansaligur, men eingin ivi er um, at talan er um ein royndan listamann, sum veit hvat hann vil og sum eisini handverkliga dugir at fáa tað fram, sum hann ynskir. Sum ein maniskur óruslusavnari setur hann saman træsprek til banalar lutir úr gerandisdegnum ella dreymakendar manifestatiónir av onkrum, sum til tíðir bara granskar form og skap og sum aðrar tíðir tykist tulka tilverunnar grundleggjandi treytir – tó, tað er ikki vist, kanska er tað bara spæl. Í vetur framsýndi Hanni Bjartalíð aftur í Steinprenti og við Norðurlandahúsinum, hesa ferð sum partur av ljóslistaframsýningini, sum Curated Place fyriskipaði.
GLASLIST VIÐ MEIRA. Í Norðurlandahúsinum var norðurlendsk glaslist á skránni hjá m.a. Tróndi Patursson, tá Summarframsýningin, sum Inger Smærup Sørensen kurateraði, læt upp mentanarnáttina í Havn. Somu mentanarnátt sýndu ung listafólk fram í Tryggingarfelagnum Føroyar á Kongabrúnni, eina framsýning við heitinum FESKT 2014 við digitalari list. Ólavsøkuframsýningin læt upp við buldur og brak ólavsøkuaftan, tá punkorkestrið 200 spældu til upplatingina av framsýningini, sum setti politiska list, kærleika og undirgrund á breddan. Beint eftir Ólavsøku hevði Ludvík á Brekku eina sermerkta framsýning í Smiðjuni í Lítluvík við bjartlittum, figurativum myndum.
INTIMLIST. Í Gøtu funnu tey uppá HOYMA, tiltakið var sera vælumtókt við fleiri konsertum og Sissal Kampmann tók sama leist upp í einum vældámdum yrkingatiltaki og í Havn skipaði Elin Heinesen fyri eini røð av F´ljóð konsertum, sum somuleiðis gingu út uppá at uppliva intimar tónleikaframførslur í stovuni heima hjá fólkum. Í Havn læt Reinsaríið upp sum eitt fagnað tónleikastað, ið longu hevur havt eina rúgvu av væl vitjaðum konsertum.
SKULPTURKJAK. Fyrsta august var stóra nýggja standmyndin hjá Hans Paula Olsen, Kópakonan avdúkað á Stórakneysa í Mikladali og síðani hava fólk í hópatali valfartað í Kallsoynna at hyggja at eiggiligu naknu kvinnumyndini í ovurstødd, sum fekk onkran at ivast í um tulkingin er røtt í mun til søgnina um kópakonununa. Onkur einstakur helt standmyndina vera vulgera, men tey allarflestu hava fegnast standmyndina við sjáldsama pittoresku plaseringini.
DRESS. Í oktober læt upp ein øðrvísi framsýning í Steinprenti við verkum hjá unga listamanninum Jóhan Martin Christiansen, sum júst hevur lokið útbúgving á akademinum í Malmø. Framsýningin ið bar heitið DRESS, var merkt av einum í føroyskum listahøpi óvanligum atliti til tilfarið, sum varð brúkt til verkini og samstundis var tilfarið kanska ikki tað, vit vanliga sambinda við list. Eitt dømi um tilfar, sum Jóhan Martin Christiansen dámar væl, er papp, sum hann sær ein serligan vakurleika í og sum hann ævigger við at stoypa tað í gips. Listamaðurin er eisini sera áhugaður í poesi, antin tað snýr seg um okkurt hann finnur í blómubukettini hjá Mrs Dalloway, ella í leysum setningum og orðum, sum hann t.d. ber eyga við á onkrum tilvildarligum pappkassa. Tað snýr seg um eina áhugaverda samankomu millum tað ítøkiliga og óítøkiliga á framsýningini, sum eisini inniheldur videolist, umframt gipsrelief og grafisk prent – alt sum partar av einari stórari installatión, ið fevnir um alt framsýningarrúmið.
ORSAKA. Í september var vælumtókti leikurin Orsaka framførdur á Tjóðpallinum. Har var látur og ikki nógv tannagrísl at hoyra, tá komiska tragedia ella ein tragiska komedian hjá danska leikstjóranum og dramatikaranum Kamillu Wargo Brekling var sýnd. Tað er Marita Dalsgaard, ið hevur leikstjórnað leikin, ið snýr seg um kvinnulív ella um lívið sum heild sæð úr einum kvinnuligum sjónarhorni, men talan er ikki um eina kronologiska samanhangandi søgu, meira um nakrar smásøgur, sum eru settar saman og sum ymiskar kvinnurtypir greiða frá í skapi av Beintu Clothier, Gunnvá Zachariassen og Jensinu Olsen.
JEAN GENET Á FØROYSKUM. Í november framførdi leikbólkurin Tvazz leikin Stovugenturnar hjá Jean Genet í gomlu kommandørhúsunum í Havn. Tað var ein blandað uppliving hjá áskoðarunum, sum neyvan hava sitið verri til eina framførslu. Sjálvur leikurin var prima. Søgan um stovugenturnar verður í uppsetingini hjá Tvazz og Christoffer Berdal í Kommandørhúsinum søgd við fronskum raffinement og norðurlendskum djúptøkni, einum framúrskarandi leikriti og eini heilt ómetaliga vakrari týðing hjá Jette Hoydal og Gunnar Hoydal, sum málsliga rakar huglag, tíð og stað, og sum forrestin eisini prógvar, at føroyskt er eitt sera væl fungerandi leiklistamál. Av tí, at eg sum áður nevnt, sat illa, so sá eg ikki alt, ið gekk fyri seg á gólvinum, og tí blundaði eg viðhvørt fyri betur at hoyra orðaskiftið. Tá kundi eg sanna, at leikurin riggar væl, eisini sum hoyrispæl.
KLÓVNAIMPRO. Kjartan Hansen gjørdi í fleiri umførum um seg við klóvnaleikinum Terrysa Saga, sum varð framførdur víða hvar á festivalum, á tjóðpallinum osfr. eins eitt sjáldsamt bland millum stand up comedy, søguforteljing og improvisatión, sum m.a. hevur eina herliga lýsing av hvussu Sigmundur Brestison gjørdist tann stóra hetjan í føroyskari søgu. Klóvnurin Terry sigur frá Føroyinga Søgu ella tað, sum hann nær uppá 60 minuttir. Hvussu langt Terry kemur í søguni er óvist og tískil var hvør einasta sýning unik og á tremur við stuttligum improvisationum.
BÓKHANDLARAVIRÐISLØN. Tá Bókadagar endaðu í Norðurlandahúsinum var lýst, at okkurt óvæntað skuldi henda. Tað var Kári Árting, stjóri í Rit og Rák, sum greiddi frá, at hann í samstarvi við aðrar bókhandlar skrivaði út eina skaldsøgukapping. Krøvini til hesa skaldsøguna ganga fyrst og fremst út uppá, at hon skal vera ein føroysk samtíðarskaldsøga, ið viðger tilveruna her og nú. Vinnarin fær 50.000 krónur og freistin fyri at lata inn skaldsøgur er í september næsta ár.
FERÐASTUÐUL. Fjórða desember varð boðað frá morgunluft ella eini loftbrúgv til føroysk listafólk, har tónleikarar og onnur listafólk, sum skulu framføra uttanlands nú hava møguleika fyri at fáa sínar ferðaútreiðslur goldnar. Tað verður Norðurlandahúsið, sum saman við Tórshavnar Kommunu, Atlantic Airways og Mentamálaráðnum fíggjar grunnin við einum triðingi í part. Grunnurin uppá eina millión verður mettur at kunna rinda umleið 400 flogferðaseðlar.
FILMUR. Filmslistin hevði eitt sjáldsama gott ár fyrst og fremst av tí, at filmurin Vetrarmorgun hjá Sakarisi Stórá vann heiðursløn á filmsfestivalinum í Berlin (Serligu heiðurslønina, Generation 14+ Altjóða dómsnevnd fyri besta stuttfilmin), ið hevur havt við sær, at filmurin er sýndur víða hvar hetta árið. Men brátt farna ár var eisini karmur um eina sjáldsama hending innan filmslistina, at ein føroyskur spælifilmur varð almannakunngjørdur. Tað var filmurin LUDO hjá Katrini Ottarsdóttir, sum fekk ómetaliga jalig og ófatiliga neilig ummæli, hetta kom kanska av ymiskum vónum til filmin. Mær dámar filmin, sum á ein hátt er ógvuliga føroyskur. Sjálvt um søgugongdin er samanhangandi soleiðis at skilja, at filmurin gongur fyri seg í ein dag og eina nátt, er talan um eitt fragmenterað listaverk, sum er ekspressivt og symbolskt og sum eisini tykist rættiliga persónligt, tó at eingin ivi kann vera um, at hetta er ein norðurlendskur filmur. Onkur stílbrøgd fáa meg at hugsa um Ingmar Bergman og hansara óunniligu lýsingar av menniskjaligum einsemi og líðing. Í fleiri førum er tað sum um, at sjónleikararnir venda sær beinleiðis til okkum áskoðarar og hetta kennist ágangandi og óbehagiligt á sama hátt sum brimið, sum brádliga og uttan ávaring flensar ljóðflatan og nervarnar á áskoðarunum. Í støðum gerst filmurin átøkur einum gysara við sjálvopnandi skuffum og blóðigum knívum, men tað er psykologiski spenningurin, sum tað snýr seg um í filminum, har einsemið kennist at kalla ítøkiligt. Vit síggja tað á persónunum, vit hoyra tað á tónleikinum og á ljóðinum og vit síggja tað á myndunum, á sjónarhornum, vinklum, vindeygum, hurðum. Endurtiknu myndirnar av húsunum uttanifrá eru hjartaskerandi, fittligu reyðu húsini verða mynd fyri hjálparleysu gentuna, sum á sama hátt sum barndómsheimið sýnist vera forlátin av allari verðini.
BØKUR. Bókmentirnar vóru nógvar í 2014, einar 200 bøkur vórðu givnar út, men herav vóru nógvar siðsøguligar bøkur, uppskriftabøkur og týddar bøkur. Steinprent gav tvær serstakar bøkur á donskum. Longu áðrenn tú hevur lisið eitt einasta orð í hesum báðum bókunum, ert tú greið yvir, at hetta er góðska, sum vil nakað. Hetta eru bøkur til tey bibliofilu, til sannir bókaelskarar. Góðskan kennist ítøkiliga heilt út í fingraspíssarnar av tí tjúkka dygdarpappírinum, tá tú blaðar, eins og hon sæst á gjøgnumførda, vakra prentinum, sum má sigast at liva upp til innihaldsligu dygdina.Tað snýr seg um tvær bøkur við ritroyndum hjá Søren Ulrik Thomsen og myndum hjá Claus Carstensen, sum Steinprent gevur út. Onnur bókin hevur svarta permu við reyðum bókstavum, hon eitur “Lille Dæmonologi”, hin er hvít við reyðum stavum og hevur heitið “Dét, hvorom man hverken kan tale eller tie”, Søren Ulrik Thomsen er serliga kendur fyri sínar yrkingar, tað man ikki vera ov avgjørt at kalla hann eitt slag av donskum tjóðaryrkjara. Men hansara ritroyndir standa í grundini einki aftan fyri yrkingarnar í dygd, hetta eru tekstir, sum vaksa í høvdinum, meðan tú lesur, og sum víðka um sjónarringin og gera lesaran klókari.
MAJ. Mentanarvirðislønir Tórshavnar Býráðs vórðu handaðar fyrst í oktober. Tað var Kim Simonsen, ið fekk M.A.Jacobsens virðislønina fyri fagrar bókmentir fyri yrkingarsavnið Hvat hjálpir einum menniskja at vakna ein morgun hesumegin hetta áratúsundið. Óli Olsen fekk virðislønina fyri yrkinsbókmentir fyri bókina Siglandi arvurin. Elin á Rógvi fekk barnamentanarheiðurslønina og Margreta Næs fekk virðislønina fyri Mentanaravrik fyri sítt slóðbrótandi arbeiði innan føroyska ljóðbókaframleiðslu.
SJÓNLEIKARHÚSIÐ Leikurin Vit eiga ikki eitt oyra! Vit lata ikki eitt oyra! hjá italska nobelvirðislønta høvundinum Dario Fo varð upprunaliga skrivaður í 1974 (longu í 1979 varð hann á fyrsta sinni týddur til føroyskt). Versiónin, sum varð í Sjónleikarahúsinum er frá 2007 og tí hoyra vit um internet og facebook, men grundtankin er sosialistiskur sum í hálvfjersunum. Tað tykist eitt sindur gamaldags, inntil tey tosa um politikarar, sum lúgva og snýta uttan at nakað av hesum fær avleiðingar. So eru vit øll brádliga við. Leikurin, sum Hans Tórgarð leikstjórnaði, er ein farsa, ein grotesk lýsing av tveimum pørum í einum kreppusamfelag har einki riggar sum tað skal. Lønirnar verða í heilum settar niðir meðan prísirnir verða settir upp, so at illa ber til hjá borgarunum at lívbjarga sær. Arbeiðarin, Giovanni (Hjálmar Dam) er hampafólk, ið at byrja við trýr uppá rættvísi og betri dagar, meðan kona hansara, Antonia (Ria Tórgarð) í størri mun hevur sæð vonbrotið og veruleikan í eyguni og í staðin roynir at fáa sum frægast burturúr. Leikurin er stuttligur og orkufullur á tremur í tempo, fupp, misskiljingum og berari rumpu í senum, sum í heilum fáa áskoðararnar at flenna í kíki. Óhátíðarligu og kátu áskoðararnir kundu forrestin tað sama verið bílagdir til tess at økja um hálvfjersarakensluna áðrenn føroyingar av álvara gjørdust listafínir, kanska hevði tað okkurt við felagsskapskensluna og Internationala og mátan, fólk flentu og spent viðmerktu søgugongdina at gera, samstundis sum fólkini á pallinum í heilum detta á reyvina og renna runt og minna meg á onkra lokala kabarett fyrr í tíðini.
BÓKAÚTGÁVA. Sprotin gav út eina rúgvu av bókum, m.a. “Eg síggi teg betur í myrkri. Forspæl til ein gleðileik” hjá Carl Jóhan Jensen, sum man vera ársins mest ummælta bók. Talan er um eitt dapurt og komplekst verk við bókmentaligum og filosfiskum tilsipingum upp í rúgvur, so at bókmentafrøðingar hava úr at gera, tá teir fara undir hesa bókina. Hon er stuttlig í støðum, men sum heild er hon heilt ómetaliga døpur uttan hómingina av øllum tí fjálga, sum ger lívið vert at liva. At talan er um eitt avrik hjá Carl Jóhan Jensen, kann eingin lesari ivast í. Málið er óvanligt og ríkt, skaldsøgan er ómetaliga samansett. Veruleiki og fiktión er blandað saman og fragmentariska, kaleidoskopiska árinið hevur við sær, at hesin lesarin í løtum endi eitt ávíst lyndi á sær til hugspjaðing og uppvask. Men nú veit eg, at meira tú lesur og longur tú kemur inn í bókina, jú minni letur tú teg ørkymla av tí formliga. Hetta er við øðrum orðum ein bók, sum kann lesast fleiri ferð. Tað sama kann sigast um bøkurnar hjá Tóroddi Poulsen, tær vóru tvær í tali í ár. Tann fyrsta var eitt føroyskt og danskt yrkingarsavn, ið kom á forlagnum After Hand við heitinum “Leyvið haldi eg – Løvet tror jeg”. Tann næsta er ein prosabók, sum Mentanargrunnur Studentafelagsins gav út, ein sera samansett bók við fleiri sporum. Samstundis sum vit halda okkum kenna ta tvøru, gløggu og speisku røddina hjá høvundanum í nógvum av áskoðanunum, mugu vit gera okkum greitt, at bókin er partur av einum maskuspæli, sum snýr seg um listarligt frælsi og um prinsipiellu frástøðuna millum høvund og frásagnarfólk, hetta, at í skaldskapi ber til at verða allar røddir.
AFTURLÍTANDI POESI. Bæði Jóanes Nielsen og Heðin M.Klein góvu út søvn av eldri yrkingum. Hetta eru nøkur, ið bera brá av onkrum afturlítandi og einum vilja til at gera status. Heðin M.Klein við bókini Afturljóð, sum er eitt úrval av yrkingum frá 1969-2014, ið eru merktar av einum samanhangandi tóna og stíli heilt frá byrjanini. Bókin hjá Jóanesi Nielsen er ein savnað útgáva av yrkingarbókunum hjá honum. Styrkin í yrkingunum hjá Jóanesi Nielsen býr í hansara lætta og natúrliga máli, men eisini í herligu skiftinum millum nær og fjar, sum tá hann í lýsingini av teirri felagsmenniskjaligu girndini staðfestir, at okkara undirlív eru tengd saman av einum heimsumfatandi brøðrarlagi og leggur aftrat: ”Sovorðnar løtur ber til at siga:/ Halló Claudia Cardinale./ How do you do Madame Nin./ Og drekka eitt glas av víni saman við Karini Kjølbro”. Yrkingarnar hjá Jóanesi Nielsen eru sum smáar tættar skaldsøgur um tilveruna millum ítøkiliga gerandisdagin, kærleikan, sexualitetin, arbeiði, altjóða, søguligar hendingar og eksistentiellar sannroyndir, men eg haldi við høvundinum, at yrkingarnar gerast betur frá og við savninum Kirkjurnar á havsins botni og hennara eftirfylgjarum Pentur og Brúgvar av svongum orðum.
TÓNLEIKUR. Eisini tónleikaútgávurnar vóru nógvar og fjølbroyttar í 2014 og fleiri av hesum útgávum vóru LP plátur. Ein av hesum eitur “MÍTT NAVN VIÐ HONDSKRIFT” við orðum hjá Lív Mariu Róadóttir Jæger og tónleiki hjá Lasse Thorning Jæger. Teir tíggju stuttprosatekstirnir hjá Lív hava staðið í Vencil – tíðarrit fyri skaldskap á føroyskum, men vit kunnu helst allíkavæl loyva okkum at kalla plátuna fyri debutsavn hjá Lív Mariu Róadóttir Jæger og tað er eitt lyriskt savn, tó at talan er um stuttprosatekstir. Talan er um eitt skrásetandi eg, sum minnist upplivingar og kenslur og sum hugsunarsamt undrast á munin millum tilburðirnar sjálvar og hvussu vit minnast og uppliva teir. Deyðin er alla tíðina til staðar millum reglurnar, bæði sum lívstreyt og sum tað ófatiliga markleysa, sum alla tíðina má setast upp móti onkrum øðrum, so at vit um ikki annað í løtum kunnu billa okkum inn, at vit hava eina relativa fatan av tí ófatiliga. Tematikkurin í tekstunum er sostatt djúpt filosofiskur, samstundis sum angist og neurosur eins og sansanin av tí ítøkiliga er av stórum týdningi fyri tað stundum uppøstu, tivandi kensluna í útgávuni við elektroakustiskum tónleiki. Jens L.Thomsen var dugnaligi tónaskaparin á mótasýningini hjá Barbaru í Gongini á Copenhagen Fashion Week og hansara ORKA gav út plátuna Leipzig, sum er ein minnilig útgáva frá brátt farna ári. Tað sama kann sigast um vælumtóktu plátuna AVE við teimum báðum Benjamin Petersen og Petur Pólsson.
FILMSHEIÐURSLØNIR. Geytin varð handaður hóskvøldið 11.desember, tá Norðurlandahúsið á triðja sinni skipaði fyri filmskvøldi har nýggjastu føroysku stuttfilmarnir vóru sýndir og tær báðar filmsvirðislønirnar, Geytin og Áskoðaravirðislønin vóru handaðar. Heiðrikur á Heygum gjørdi bart og vann tær tilsamans 40.000 krónurnar.


text:
Ætlaða yvirtøkan av útlendingamálum verður kostnaðarmikil og fer at trýsta umsiting og politikarar út í óynsktar gegnistrupulleikar – og yvirtøkan hevur als einki við sjálvsavgerðarrætt at gera
Føroyingar verða í hesum døgum villeiddir um ætlaðu yvirtøkuna av útlendingamálum.
Sanna myndin er, at í somu løtu, sum útlendingamál koma á føroyskar hendur, fara stórir trupulleikar at taka seg upp.
Politikarar eru bara menniskju, og sannlíkt er, at teir fara at lata seg misbrúka til at leggja trýst á tey, sum skulu umsita reglurnar. Orsøkin kann vera, at onkur í teirra nærumráði, veljaraskara, vinafjøld ella familju er ”komin í klemmu í systeminum”, sum tað plagar at verða tikið til.
Tí er ómetaliga týðandi, at politikarar halda fingrarnar langt burturi frá útlendingamálum. Vandin fyri gegnistrupulleikum í einum so lítlum samfelag sum okkara er alt ov stórur.
Málið liggur væl hjá ríkismyndugleikunum – so langt burtur frá føroyskum gegnistrupulleikum sum gjørligt.
Eingin tilbúgving til flóttafólk
Fjúrtanda September samgongan lumpar føroyingar við at tiga týðandi upplýsingar burtur.
Eitt er, at tað eru ikki bert útlendingamál, sum skulu yvirtakast. Nei, tey hava eisini í kvittanum at yvirtaka alt flóttafólkaøkið, sum tað er.
Hetta er ein ovurstór uppgáva, ið krevur ómetaliga nógva orku. Og hóast vit í Føroyum eru bæði røsk og dugnalig á øllum økjum, er eingin tilbúgving yvirhøvur til at taka yvir flóttafólkøkið.
Sjálvt í Danmark, sum hevur eina umfatandi tilbúgving til at taka ímóti flóttafólkum, eru stórir trupulleikar á flóttafólkaøkinum. Til dømis er tað ein stór avbjóðing og eisini langrøkið at geva flóttafólkum við víðfevndum sálarligum og ofta eisini likamligum skaðum rætta viðgerð.
Sera kostnaðarmikið
Hin parturin, sum verður tagdur burtur, er kostnaðurin.
Eingin reel kostnaðarætlan er løgd fyri almenningin ella Løgtingið, og tað er – fyri at siga tað milt – óseriøst.
Øll síggja, at tað fer at kosta milliónaupphæddir hvørt ár at skula umsita hesi stóru mál.
Rokningin fer at vaksa ár undan ári, og tú, sum lesur hesa grein, fært rokningina umvegis skattin.
Hetta er, sum tað plagar at vera, tá fullveldispolitikarar vilja yvirtaka. Tey leggja út við at billa øllum inn, at hetta fer at kosta lítið og lætt. Tá ið saman um kemur, verða stórar rokningar sendar skattaborgarum í Føroyum.
Máar undan føroyskari vælferð
Tað sigur seg sjálvt, at tá ið hópin av pengum á fíggjarlógini skulu brúkast til útlendingamál og flóttafólk, so er minni til onnur endamál.
Einki er at ivast í, at minni verður til vælferð í Føroyum, og sjálvt um retorikkurin sigur eitt, so sigur sunn fíggjarlig fornuft, at vælferðin verður við skerdan lut.
Eingin skilir, hví Javnaðarflokkurin letur seg draga eftir hárinum.
Umsitingarligt mál
Poul Michelsen pástendur, at útlendingamál eru týðandi fyri sjálvsavgerðarrættin.
Tað rætta er, at útlendingamál eru fyri nógv størsta partin ein umsitingarlig prosess, sum ongantíð fær nakað við sjálvsavgerðarrætt at gera.
Helst eru tað bert Poul Michelsen og misskiltir fólkatingslimir, sum ivast í, um vit føroyingar kunnu gera, sum vit vilja og júst tá, ið vit vilja.
Bert bringuprýði
Um vit vilja flóttafólkum tað væl, skulu vit lata tey sleppa undan at koma til eitt land, ið als onga flóttafólkatilbúgving hevur.
Fullveldispolitikarar vilja yvirtaka útlendingamál bert fyri at kunna spenna bringuna úr sær, reypa og erpa sær av, at nú er enn ein yvirtøka gjørd.
Yvirtøkur eru bringuprýði hjá misskiltum nationalistum.
Tað er fullkomiliga líka mikið fyri Fjúrtanda September samgonguna – og tíverri eisini Javnaðarflokkin – at yvirtøkur tyngja fíggjarlógina, kosta vælferð og krevja, at Palleba og Marsanna skulu niður í lumman eftir fleiri skattakrónum.
Edmund Joensen
løgtingsmaður fyri Sambandsflokkin
18-04-2016


text:
Kiran Jóanesarson
09.11.2014 - 00:07
Fyrrverandi føroyski rækju og skjelatrolarin Fame, ið hevði heimstað í Hoyvík kallast nú Nikolay Trubyatchinsky og hevur heimstað í Panama.
Tað er felagið Marine Arctic Geological Expedition í Murmansk, sum eigur skipið í dag. Felagið keypti Nikolay Trubyatchinsky í 2013.
Nikolay Trubyatchinsky varð bygdur sum rækju og skeljatrolari, men varð seinni umbygdur til seismikskip.
Tað var John Dam, ið átti skipið tá ið tað hevði heimstað í Føroyum. Tað eru helst fleiri, ið minnast Fame, ið var ein framkomin trolari tá ið hann var bygdur í 1988 í Noreg.
Skipið hevur havt nøvnini Geo Explorer og Tairikudana síðan tað varð selt úr Føroyum.


text:
Roysningur
Roysningur ella rosshvalur (norrønt hrosshvalr), heldur til norðuri í kalda Íshavinum. Brimlarnir verða meira enn 3 m. langir, opnurnar heldur minni. Roysningur heldur mest til í rúmum sjógvi. Húðin er 2,5 cm. tjúkk, og undir húðini er tjúkt spik. Roysningur hevur sterkar og langar høggtenn. Tær vaksa so leingi, kópurin livir, og kunnu gerast meira enn 50 cm. langar. Høggtenninar eru tekin um støðuna hjá kallroysningunum, tí hann við størstu tonnunum er vanliga oddadjórið í flokkinum. Við tonnunum kunnu teir taka seg upp á ísin ella grópa á botninum eftir maðkum, skeljadjórum og sniglum. Opnan leggur ein hvølp uppi á land annaðhvørt ár, og hann heldur seg at mammuni tvey tey fyrstu árini. Roysningar verða eini 40 ára gamlir. Hendingaferð hevur roysningur verið at sæð undir Føroyum.


text:
Sverri Egholm
23.04.2017 - 14:05
Tíðindi > Lóg & Landaskil > Dómstólar og rættarmál
Málið um kommunulæknan, sum er ákærdur fyri at hava gjørt inn á kvinnur, kemur fyri í Eystaralandsrætti 17. til 23. august í ár. Tað visti útvarpið í gjárkvøldið.
Kommunulæknin varð 15. februar dømdur í Føroya rætti hálvtannað ára fongsulsrevsing, at missa læknaloyvi og at rinda endurgjald til allar kvinnurnar.
Hann noktar seg sekan og kærdi dómin til landsrættin beinanvegin, tá hann varð sagdur 15. februar.
Málið var fyri í Føroya rætti frá januar til februar, og kommunulæknin varð dømdur fyri at hava misnýtt sítt starv til at gera seg inn á níggju kvinnur.


text:
BODYCOMBAT
Føroya mest umtókta venjingar skrá ið vit hava at bjóða.
Kom og royn hesa áhugaverda og fantastiska aerobic venjingina ið
hevur tikið Føroyar fult á bóli. Vit bjóða tann nýggjasta og besta
tónleik, ið verður blandaður samman við áhugaverdum og avbjóðandi
øvilsum.
Minnist til, BODYCOMBAT er IKKI ein kontakt ítróttargrein, so
tað einasta í tær nýtist er at avbjóða teg sjálvan. Ver við og finn
tín innara stríðsmann og fá eitt fantastist upplivilsi.
Okkara undirvísarir í BODYCOMBAT eru útlærdir og góðkendir av
Les Mills, ið tryggjar tær ein professionellan undirvísara.`
Úrslit: Betri heilsustøðu, tónaðar musklar, betri rørslu og til
síðst, meira styrki innan tær sjálvum.


text:
Drekin Reyði setti alt upp á pláss
jóannes Hansen 06.06.2015 (16:46)
Drekin Reyði setti alt upp á pláss
Argjamenn vunnu ársins fyrsta FM kappróður á norðoyastevnu. Drekin Reyði var FM vinnari í fjør, men ivaleyst smakkaði sigurin í dag teimum uppaftur betri.
Talan var um sera tætta kapping. Havnarbáturin og spildurnýggi Klaksvíkingur vóru væl við fyrra partin av róðrinum, tá ið Klaksvíkingur eina løtu var fremstur. Men so spískaði Drekin Reyði seg av álvara. Stútt og støðugt fór hann frá avbjóðarunum, og tá ið tað restaðu 300 metrar, var hann eina heila bátslongd fremstur.
Í endaspurtinum vunnu bæði Klaksvíkingur og Havnarbáturin seg eitt sindur inn á Drekan Reyða, men tað munaði einki fyri at tað skuldi verða spennandi.
Úrslitið og gongdin í dag kundu boða frá, at tað fer at verða heilt spennandi.
Undan norðoyastevnu varð nógv gjørt burturúr, at teir í Klaksvíkar Róðrarfelag hava fingið nýtt 10-mannafar til vega. Í dag eydnaðist tað ikki at vinna. Einki er at ivast í, at klaksvíkingar fara at leggja nógv fyri næstu ferð, og í Havnar Róðrarfelag fingu tey í dag staðfest, at tað ber Havnarbátinum til at vera við í kappingini um fremsta plássið.
Ormurin Langi var eisini so mikið væl við, at hann má roknast at hava møguleika at vera við í kappingini um heiðursmerkjaplássini.


text:
Í komandi viku fer U17-landsliðið við gentum til Norðurírland, har UEFA menningarkapping verður á skránni. Luttakandi londini eru Norðurírland, Luksemborg, Kosovo og Føroyar
Jan Mølvad Laursen, venjari hjá føroyska U17-landsliðnum við gentum, hevur úttikið 18 spælarar til UEFA menningarkappingini, sum verður í Norðurírlandi frá 11. til 15. apríl.
Umframt vertslandið og Føroyar, verða Kosovo og Luksemborg eisini við í kappingini.
Føroysku genturnar leggja fyri ímóti Luksemborg mikudagin 11. apríl. Tveir dagar seinni er Kosovo mótstøðuliðið, meðan seinasti dysturin verður sunnudagin 15. apríl, tá Føroyar og Norðurírland spæla.
Hópurin
Óluvá A. Joensen, KÍ
Birita Ryan, KÍ
Vár Tollaksdóttir, Víkingur
Lea S. Lisberg, EBS/Skála
Jacoba K. Neshamar, Jerne IF (Danmark)
Eyðbjørg B. Jacobsen, B68
Lena Olsen, B68
Bára S. Magnussen, B36
Silja P. Augustinussen, TB
Fridrikka M. Klementsen, B71
Miriam H. Egilsdóttir, EBS/Skála
Kristina B. Mikkelsen, EBS/Skála
Eyð B. Knudsen, B68
Helena Hansen, B36
Karin G. Áslakksdóttir, Víkingur
Lena Maria Joensen, KÍ
Lív Rúnadóttir, B36
Elsa Egholm, B36
Skráin
9. apríl: Fráferð (Vágar – Edinburgh – Belfast)
11. apríl: Luksemborg – Føroyar kl. 15:00
13. apríl: Føroyar – Kosovo kl. 15:00
15. apríl: Føroyar – Norðurírland kl. 11:00
16. apríl: Heimferð (Belfast – Edinburgh – Vágar)


text:
Har stendur skrivað um eginleikar við eini góðari skipan fyri fiskivinnuna:
Skipanin tryggjar, at ein hóskandi partur av úrtøkuni úr felags fiskatilfeinginum kemur samfelagnum til góðar (s. 3)
Tað finst bara eitt rætt svar til, hvat er hóskandi partur av úrtøkuni: Tað er marknaðarvirðið á tilfeinginum (ella fiskirættindunum).
Politikararnir kunnu diskutera so galið tit vilja og snakka uttanum, men hetta er tað einasta rætta svarið. Tað finnast í fleiri londum dómar úr teirra hægsta rætti, ið staðfesta hetta, umframt altjóða rættur hevur gjørt somu niðurstøðu.
Til tess at finna marnaðarvirðið er upplagt at skipa ein marknað fyri fiskirættindi. Ein væl skipaður marknaður fyri fiskirættindi megnar at finna "hóskandi partin av úrtøkuni at koma samfelagnum til góðar".
Enn havi eg ikki hoyrt nakað annað boð uppá, hvussu man finnur marknaðarvirðið.


text:
Orð og lag: Dottie Rambo
Týtt: Hallgrim Miðberg
Upprunaheiti: Prisoner of love
1. Tá eg kom til Jesus, tá gav eg upp alt
og leit honum lív mítt í hond.
Tað var ikki óttin, ið dró meg til hann,
hans kærleiki loysti øll bond.
Niðurlag: Eg av kærleika nú eri bundin til Jesus,
eg liva vil nú fyri hann, sum meg vann.
Eg fann ongan frið í heiminum her,
men Jesus eg fann,
skjótt mítt eyga skoðar hann.
2. Eg eri nú tryggur, hann heldur mær fast,
eg tæna vil honum hvønn dag.
Í gleði og friði eg hvíla nú kann,
mín sál hevur frelsuna sæð.


text:
Agnar Frederiksen
30.07.2017 - 20:12
Ítróttur > Ítróttur > Hondbóltur
Spania er nýggjur heimsmeistari á U21-støðið hjá monnum. Hetta er greitt eftir dramatisku finaluna í algeriska høvuðstaðnum í kvøld. Spania vann 39-38 á Danmark eftir longda leiktíð.
Spania hevði eina smala leiðslu uppá tvey mál í hálvleikinum. Danmark kom tó skjótt uppá javnt, og liðini fylgdust tætt restina av dysinum. Danmark var til tíðir á odda við einum málið, og danir høvdu eisini møguleikan at avgera alt til endans. Í seinasta sekundinum fekk Danmark brotskast. Men spanski málverjin bjargaði brotskastinum frá Lasse Møller, ið er valdur til besta leikara í kappingini.
Sostatt fór dysturin í longda leiktíð, og har var sera tætt allar tíggju minuttirnar. Aftur hevði Danmark møguleikan at avgera dystin, men aftur hesaferð gjørdist spanski málverjin hetjan. Fyrst bjargaði hann einum opnum skoti frá vonginum, Danmark helt fast í álopinum, og tíggju sekund fyri tíð leyp vinstri vongurin enn einaferð inn prúa fríur, men enn einaferð bleiv skotið bjargað. Danmark var 7 ímóti 6, og harvið kundu spaniólar kasta bóltin í eitt tømt mál frá egnari hálvu, áðrenn málverjin náddi inná vøllin.
Danir kunnu tí bara vera sera argir. Eftir at hava vunnið á HM-favorittunum í hálvfinaluni, høvdu teir fleiri góðar møguleikar at avgera finaluna, men tóku ikki av. Harvið tapir Danmark U21-finaluna tvær ferðir á rað, meðan spaniólar kunnu stórfegnast eftir sigurin í einari sera spennandi og dramatiskari finaluni.
Frakland vann fyrr í dag bronsudystin 23-22 á Týsklandi.


text:
Eitt fet á rættari leið
30. oktober 2016
So far, so good
Týsdagin 1. november, Alla halgannadag, yvirtekur danska Bygningsstyrelsen ognina Bank Nordik í Húsagøtu frá Tórshavnar byráð pluss eitt hampuliga stórt øki aftrat beint norðanfyri fyri tilsamans 41,5 mió. krónur. Harav eru tær 40 mió. krónurnar sølan av sjálvum bygninginum.
Treytin hjá dønum var, at keyptu teir ognina, vildu teir eisini hava møguleikan at byggja út.
Eitt fet á rættari leið, at ognirnar nú eru seldar. Tær skulu brúkast til Politistøð.
So far, so good.
Viljin vantar
Í hesum døgum verður seinasta hond løgd á fíggjarætlan kommununar fyri komandi ár. Hon hevur verið til 1. viðgerð og skal verða landsstýrinum í hendi í seinasta lagið 1. december 2016. Áðrenn tað, skal hon sambært lóg til 2. viðgerð, og tað verður um einar 14 dagar.
Við søluni av Bank Nordik-ognini og grannaognini skuldi verið møguleiki hjá býráðnum at latið peningin farið til eldraøkið, um nakar vilji er til staðar.
Men tað verður neyvan.
Giti, at umberingin verður, at skotbráið er ov stutt, tí málið fyrst skal viðgerast í hesari og hasari nevndini o.s.fr.
Miss ikki mótið
Við at klikkja meg inn á fíggjarætlanina á heimasíðuni hjá Tórshavnar býráð sunnumorgunin 30. okt. 16, kom hesin tekstur fram:
”Ein trupulleiki er íkomin.
Gjørligt var ikki at vísa elementið.
Trupulleikin er skrásettur. Vinarliga royn aftur seinni”.
Hetta var sum at ringja til eina telefon við automatsvarara.
Við øðrum orðum: Einki innlit hjá borgarum at fylgja við fíggjarætlanini, sum hevur verið ti 1. viðgerð.
Sera óheppið, tá tað snýr seg um komandi fíggjarætlan hjá Føroya størstu kommunu.
Kanska orsøkin er, at býráðið hóast alt roynir at lata eldraøkinum tær 41,4 mió. krónurnar og finna pláss fyri hesum á fíggjarætlanini.
Vit gomlu hava væl loyvi at hugsa positivt og ikki missa mótið, ikki sannheit?
Beate L. Samuelsen
valevni Sambandsfloksins til býráðsvalið í Tórshavnar kommunu
RN
Aftur


text:
Umhvørvisgóðkent
Umhvørvispolitikkur
P/F Auto Service, sum selur og umvælir bilar, sum lasta umhvørvið, ynskir at fyribyrgja dálking, umhvørvislastingar og arbeiðsskaðar, við at hava eina sterka sjálvstýring og leypandi betra øll øki, ið viðvíkja okkara umhvørvi, okkara starvsfólk og vørur.
Auto Service hevur ISO14001 viðurkenning, og harafturat eisini umhvørvisgóðkenning frá Umhvørvisstovuni
Vit ynskja at vera eitt sunt virki, sum heldur umhvørvislógirnar og harvið betrar um arbeiðsumhvørvið og styrkir okkara støðu. Vit vilja einans nýta umhvørvisliga forsvarligar arbeiðshættir og hjálparvørur. Vit ynskja, við tíðini, at minka nýtsluna av ráevnum og orku, og samstundis endurnýta mest møguligt av okkara burturkasti við einum effektivum skiljihátti. Vit ynskja framhaldandi at tryggja, at hetta fer fram, við atliti til trivnaðin hjá starvsfólki og umhvørvi.
Okkara umhvørvisleiðsla umfatar m.a.:
- Leypandi tillagingar av kemiskum hjálparevnum, her undir minking av rávørum og vørum
- Fyribyggja dálking við at áhaldandi tillaga mongdir og skiljing av bæði vandamiklum og vandaleysum skrelli
- Áhaldandi betra um orkunýtslu og rakstrarøkonomi
- Samskifti og samarbeiði internt og eksternt viðv. Umhvørvisspurninum, sum umræður okkara vørur og tiltøk
- At fremja ábyrgdarkensluna hjá starvsfólkum fyri umhvørvinum
- At fremja ábyrgdarkensluna hjá starvsfólkum viðvíkjandi egnari heilsu og heilsuni hjá øðrum
- At halda galdandi umhvørvislóggeving, myndugleikakrøv, og somuleiðis frívillig átøk
- Samskifti við myndugleikar fyri at fremja áhuga fyri umhvørvisverju í heila tiki og fyri at styrkja tær føroysku umhvørvislógirnar við tí ferðslubygnaði, vit hava
- At stuðla bilframleiðarans átøkum í mun til at spaka og útbreiða orkuvinarliga tøkni
At koyra umhvørvisvinaliga
Tey flestu av okkum vita væl, at ein koyrir ikki 60 kilometrar um tíman í øðrum geari, ei heldur trýstir ein á speedaran meðan vit bíða inntil reyða ljósið verður grønt. Kortini eru tað tó bæði peningur og CO₂-útlát at spara, um vit bert hugsa okkum eitt lítið sindur um, hvussu vit koyra mest umhvørvisvinarligt.
Tú skalt sjálvandi velja ein bil, sum koyrir langt uppá liturin, og fylla hann við ”grønasta” brennievninum. Harafturat skalt tú td. eisini minnast til at kanna dekktrýstið javnan, tí um tað bara er 0,5 bar ov lágt, nýtir tú 2-3% meiri brennievni enn neyðugt.
Jú lættari bilurin er, jú betri. So minst til at taka tung ting úr viðførisrúminum og at taka viðføris-takrúmið av, tá tað ikki skal nýtast kortini.
At vera umhvørvisvinarligur er eisini at halda bilin í góðum standi: far til sýn, og kanna oljustøðið við jøvnum millumbili, so at tín bilur koyrir so effektivt sum møguligt.
Um allir bilførarir í ES høvdu koyrt umhvørvisvinarliga og koyrt við umhugsni, høvdu vit spart 50 milliónir tons CO₂. Tað svarar til 15 milliardir krónir í útreiðslum til brennievni. So um tú fylgir hesum ráðum, kann bæði samvitskan og umhvørvið njóta gott av umhvørvisvinaligari koyring.
1. Set bilin í gongd og koyr beinanvegin
Tað er óneyðuga umhvørvisdálkandi at seta motorin í gongd bert fyri at hita bilin upp. Starta motorin og koyr. Tú kanst umhugsa ein motorhitara, sum skjótt fær motorin upp á tann besta koyrihitan.
2. Eingin orsøk til tómgongd
Sløkk motorin, um bilurin stendur stillur í meira enn ein minutt.
3. Glíðandi ferðsla sparir mest
Fylg við í ferðsluni og royn at vera uppá forkant við, hvat hendir fyri framman. Javnari tú koyrir, minni brennievni nýtir tú.
4. Halt frástøðu - tað slítur minni
Royn at sleppa undan at bremsa hart – tað slítur óneyðuga nógv uppá bæði bilin og nervalagið.
5. Ferðásetingar eru góðar fyri umhvørvið
Tá tú koyrir millum bygdir, er vindmótstøðan tann størsti orkuslúkarin. Økir tú ferðina frá td. 110 til 130 kilometrar um tíman, brennir tú lættliga 20% meiri enn neyðugt.
6. Yvirhála ikki uttan neyðugt
Ógvusligar ferðøkingar gera orkubrúkið sera stórt, so traðka ikki ov hart á speedaran, tá tú skalt yvirhála. Tó skalt tú heldur ikki gera ferðøkingina ov langdrigna.
7. Hav bilin í geari, tá tú setir ferðina niður
Speeda niður í góðari tíð og lat vera við at kobla úr. Tá motorurin verður verðandi í gear, steðgar innsproytingin av brennievni, so orkunýtslan fellur niður á 0.
8. Koyr í rætta geari
Tú skalt altíð koyra í hægst møguliga geari, so tú heldur umdreygingunum niðri. Men ansa eftir, at bilurin ikki koyrir í ov høgum geari.
9. Hugsa teg um, áðrenn tú nýtir elektriska útstýrið
El-bakrúturin økir td. um orkunýtsluna við nøkrum prosentum, og klimaanleggið hækkar nýtsluna við heilt upp til 10 %, tá hitin er nógvur.
10. Lat vindeyguni aftur
Opin vindeygu gera vindmótstøðuna størri, so tú nýtir upp til 5 % meiri brennievni.
Hvat er CO₂?
CO₂-útlátið frá el, hita, ferðing og nýtslu av gerandisvørum er prógvað at hava eina keðiliga ávirkan á umhvørvið. CO₂ er eitt luftslag, sum eisini er kend sum koldioxid ella koltvíevni, sum verður til, tá lívfrøðiligt tilfar verður brent. CO₂ er í luftini, sum menniskjur og djór anda út – og CO₂ verður eisini framleitt gjøgnum ymiskar gerðingsprosessir. CO₂ og vatndamp H₂O eru vanligastu vakstrarhúsgassini.
Millum annað CO₂ verður útslept, tá vit brenna benzin og diesel við okkara bilum. Vit økja eisini um CO₂-útlátið, tá vit keypa mat og aðrar vørur, sum orka krevst til at framleiða og flyta. Ein partur av tí CO₂, sum verður til á jørðini, verður upptikið av plantum, ið nýta tað til at vaksa við.
Tað CO₂-útlátið, tú sjálvur hevur ávirkan á ígjøgnum tína nýtslu av el og hita heima, tíni ferðing og tínum brúki av gerandisvørum, er áður roknað til at vera 6,04 tons pr. fólk pr. ár. Vit hava ikki nýggj tøl at vísa á.


text:
Hagstovan: Lønirnar í fiskivinnuni minkandi
Tað er í bólkinum fiskivinnu og øðrum ráevnisvinnum, at lønirnar eru minkandi, meðan í hinum vinnugreinabólkunum sæst ein lutfalsliga javnur vøkstur, skrivar Hagstovan í tíðindaskrivi í dag
Myndin niðanfyri vísir lønargjaldingarnar í teimum fýra høvuðsvinnugreinunum. Kámu strikurnar vísa útgoldnu lønirnar og sterku strikurnar vísa trendin fyri vinnugreinarnar. Tað er í bólkinum fiskivinnu og øðrum ráevnisvinnum, at lønirnar eru minkandi, meðan í hinum vinnugreinabólkunum sæst ein lutfalsliga javnur vøkstur.


text:
Kom og dansa, hjartanskæri skattur mín!
Hoyr, fiólin káta kvøður hásong tín!
Kvøður kátt um elskhug og um søtan gleim;
lat hann bera okkum burt í annan heim!
Kom og dansa, kæra, legg teg í mín arm!
Lívgandi er hvíldin við tín mjúka barm.
Lítla hjartað titar eymligt móti mær,
sum ein bangin dúgva sárt við veingjum slær.
Fagra høvdið hvílir móti bringu blítt,
fuglaungin kennir reiðrið fjálgt og lýtt.
Skálkasøta brosið leikar vørrum á,
spyr, um ikki skjótt tær munnu kossin fá.
Eygu møtast – burt er horvið alt, sum er;
eina sveima vit í eini dreymaverð.
Søtt sum blóman angar, mjúkt sum aldan slær,
steymar heitt títt unga yndi móti mær.
Alt er skýmligt, eina dansa tú og eg;
smáar varrar teska eymt: “Eg elski teg!”
Ørur eg teg kyssi – steingir tagna brátt.
Svunnin er ein fríð og føgur dreymanátt.


text:
Orðið jól
Einki endaligt svar kann gevast viðvíkjandi spurninginum um upprunan at orðinum jól, men í hvussu er ella ikki, orðið er avgamalt í málunum í Norður-Evropa.
Orðið jól finna vit aftur heilt til heidna tíð. Vit vita, at finskt, ið aloftast hevur hildið fast við tøkuorð í óbroyttum líki, longu í frumnorrønari tíð fekk orðið jól tvær ferðir sum tøkuorð. Fyrru ferð, o.u. ár 200, var tað í orðforminum juhla, sum í dag merkir veitsluhald ella høgtíð á finskum. Seinnu ferð, o.u. ár 600, tók finskt orðið í sniðinum joula, sum í nútíðarfinskum hevur somu merking sum okkara jól. Tí kann orðið jól upprunaliga hava merkt eitt ella annað veitsluhald ella høgtíð. Sum frá leið var henda merkingin avmarkað til bert at fevna um eitt heiðið hávetrarveitsluhald, sum fór fram o.u. 12. januar. Tað er eisini í hesi merking, vit fyrstu ferð hava orðið skrivliga staðfest o.u. ár 900 í tiltakinum drekka jól. At drekka jól varð fyrr sagt um tað at ‘halda jól’ – “Guð man ráða, hvar vær drekkum onnur jól” kvøða vit.
Seinni kunnu vit, t.d. í teimum íslendsku søgunum, finna orðið jól nýtt bæði um tað heidna hávetrarveitsluhaldið og um ta kristnu hátíðina. Snorri Sturluson (1178-1241) greiðir í Heimskringlu frá, at norski kongurin Hákun hin Góði (o.u. 920-960) flutti hetta veitsluhald til tað mundið, tá ið tey kristnu hildu jólahátíð. Hetta skuldi vera farið fram miðskeiðis í 10. øld. Tann katólska kirkjan royndi at fáa orðið kristsmessa í staðin fyri orðið jól, men til fánýtis, uttan í Onglandi, har orðið Christmas, t.e. kristsmessa, messa til minnis um føðing Krists, fyrst í 13. øld vann á orðinum yule, úr fornenskum géol. Tó at mong kristindómsorð vórðu tikin upp í norrønt úr fornenskum máli, t.d. hvítusunna og krossur, fekk orðið kristsmessa ikki fótin fyri seg.
Nógv eru tey, sum eru komin við uppskotum um, hvat tann upprunaliga merkingin av orðinum jól er, altso tann merkingin, sum liggur aftan fyri merkingina veitsluhald ella høgtíð.
Tað liggur nær at hugsa sær, at orðini hjól og jól hava nakað við hvørt annað at gera, millum annað tí forfedrar okkara plagdu at stikla við hjólum, ið eldur var í. Tað skuldi vera ein sólarímynd av einhvørjum slagi. Men í øldir hevur henda frágreiðing verið kveistrað burtur av teimum lærdu. Ikki fyrr enn á okkara døgum er skotið upp, at orðið jól kann vera komið av einum indoevropiskum orði, sum skuldi merkja snúningur ella snaring og er tí at skilja sum ársringurin, ið nú er um at venda aftur.
Annað uppskot er, at tað kann vera skylt fornhátýskum jehan, ið merkir at ‘siga, játta’, latínskum iocus, ið merkir ‘skemt’ og fornindiskum yácati, ið merkir at ‘biðja inniliga, krevja’ ella tílíkt. Tí kann orðið upprunaliga hava verið navn á bøna- og gandahátíð.
Einki endaligt svar kann gevast viðvíkjandi spurninginum um upprunan at orðinum jól, men í hvussu er ella ikki, orðið er avgamalt í málunum í Norður-Evropa.
Um tað pláss, sum jólini hava í huga okkara, kunnu vit lesa nakað burtur úr teirri ørgrynni av orðum, sum hava jól sum fyrra lið. Í orðasavninum á Føroyamálsdeildini eru tey tætt upp ímóti 200 í tali, men fleiri teirra eru lítið merkisverd og tilvildarliga samansett orð, ið valla hava innivist í eini orðabók – í Føroysku orðabók eru tey 110 í tali. Við øllum hesum jólaorðunum í huga, sum til eru, kann tað undra okkum, at tey eru so fá í orðasøvnunum hjá teimum báðum Jens Chr. Svabo og Nicolai Mohr, sum eru stívliga 200 ára gomul. Tey eru ikki fleiri enn seks. Sjálvandi hava tey verið nógv fleiri, men teir hava ikki savnað orð á skipaðan hátt og hava tí minni enn so fingið alt við. Hesi orðini eru, umframt orðið jól, jóladagur, jólaaftan, jólaseyður, jólaskekil, jólastingur og jólavist. Flest hesi orð eru kend enn.
Vit hava nøkur tiltøk, har sum jólini verða nevnd: hava jól og góðar dagar er at hava tað gott, liva eitt harramanslív; bera jólini á baki(num) er at fara avstað uttan at hava fingið vátt ella turt, har ið ein hevur vitjað um jólahalguna, tað sama sum at bera jólini út; ganga sum á jólum er at ganga væl, sum eftir ánni; sum lundi á jólanátt verður sagt um eitthvørt, ið sera sjáldsamt er; trøllabørnini gráta eftir hvonnum á jólum verður sagt um børn, ið biðja um tað ómøguliga, ella um einhvønn, ið vil hava tað, ið ikki er tøkt; tað er ikki altíð, at jólafríggjari verður páskafríggjari ella jólafríggjari verður páskaskýggjari tað er ikki altíð, at fríggjarafólk halda longur saman enn frá jólum til páska. At enda eitt orðtak úr savni Hammershaimbs: svørt jól gera hvítar páskir ella jólasummar verður páskavetur. Er tátt og kavaleyst um jólini, kemur tað aftur um aftur um páskirnar. Eitt av teimum mongu tiltøkum, ið hava í sær veðurspádóm. Ikki man tílíkt vera høgt í metum hjá nútíðar veðurfrøðingum, men tað er so ein táttur úr gamlari gerandismentan, sum verdur er at geva gætur sum so mongum øðrum.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...